“Koo bɛɛ n’a tuma lo,” baara wagati ani lafiɲɛ wagati | Kɔrɔsili Sangaso kalan\nKɔrɔsili Sangaso—Kalan | Saan 2019, desanburukalo\nA KALAN KAAN NIN NA Aboua Acoli Adja Afrikaans Akha Albanais Allemand Altai Alur Amharique Amis Anglais Arabe Arménien Arménien (occidental) Aukan Aymara Azéri Azéri (cyrillique) Bachkir Baoulé Bas allemend Bassa (cameroun) Batak (Karo) Batak Simalungun Batak Toba Bengali Biak Bichlamar Bicol Birman Boulou Bulgare Cakchiquel Cambodgien Capverdien Catalan Cebuano Changana du Mozambique Chavacano Chichewa Chin haka Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Cibemba Cinyanja Coréen Creole de Maurice Creole seychelles Croate Créole de Guadeloupe Créole du bélize Créole haïtien Damara Dangme Danois Digor Douala Drehu Edo Efik Esan Espagnole Estonien Ewé Fante Fidjien Finnois Fon Français Ga Gallois Garifuna Georgien Gitonga Gokana Goun Grec Groelandais Guarani Gujarati Haoussa Herero Hiligaynon Hindi Hiri Motu Hmong blanc Hongrois Hébreu Iban Ibanag Ibinda Idoma Igbo Igede Iloko Indonésien Islandais Isoko Italien Japonais Javanais Jula Kabye Kachin Kana Kannada Karen S’gaw Kazakh Kazakh (Arabe) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kissi Kongo Konkani (romain) Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Kyangonde Lahu Langue des Signes Américaine Langue des signes Guatémaltèque Langue des signes allemande Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes congolaise Langue des signes coréenne Langue des signes costaricienne Langue des signes croate Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes kényane Langue des signes malawite Langue des signes mexicaine Langue des signes mozambicaine Langue des signes nicaraguayenne Langue des signes nigériane Langue des signes panameenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes salvadorienne Langue des signes slovaque Langue des signes sud-africaine Langue des signes taïwanaise Langue des signes tcheque Langue des signes thaï Langue des signes vénézuélienne Langue des signes zambienne Langue des signes zimbabweenne Langue des signes équatorienne Lao Lenje Letton Lhukonzo Lingala Lituanien Lomwe Luganda Lunda Luo Luvale Macédonien Makhuwa-Meetto Makua Malagach Malay Malayalam Maltais Mam Mambwé-Lungu Mapudungun Marathi Marshall Maya Mazatec de Huautla Mbunda Mingrélian Mixe Mixtèque (Guerrero) Mizo Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Navajo Ndau Ndonga Ndébélé Ndébélé(Zimbabwe) Ngabere Ngangela Nias Niue Norvégien Nyaneka Nyungwe Nzema Néerlandais Népali Okpe Oromo Ossete Otetela Ourdou Ouzbek Ouzbek (romain) Ouïghour (arabe) Palau Pangasinan Papiamento (curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quiché Rarotongan Romain Romani (Macédoine) Romani (Macédoine, cyrillique) Romani (Sud de la Grèce) Romani de Serbie Ronga Runyankore Russe Rutooro Samoan Sangir Sango Saramaccan Sena Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sonde Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Tarascan Tatar Tcheque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Umbundu Urhobo Uruund Venda Vietnamien Wallis Waray-Waray Wayuunaiki Wolaitsa Xhosa Yapois Yoruba Zande Zapotec (de l'isthme) Zoulou langue des signes chinois langue des signes colombienne ouïghour (écriture cyrillique) tamoul tchouvache\nBAROKUN KALANTA KAFO KƆNƆ 49\n“Koo bɛɛ n’a tuma lo,” baara wagati ani lafiɲɛ wagati\n“Aw ye na an ka taga danna yɔrɔ dɔ la janko aw ka lafiɲɛ dɔɔni.”—MARIKI 6:31.\nDƆNKILI 143 Continuons de veiller, de servir et d’attendre (An ka to ɲɛɛ na, ka to ka Jehova sago kɛ ani k’a makɔnɔ)\n1. Mɔgɔ caaman be baara jati cogo di?\nAW KA mara la, mɔgɔw fanba be baara jati cogo di? Jamana caaman na, mɔgɔw be baara gwɛlɛw kɛ wagatijan kɔnɔ bi ka tɛmɛ sanga ni wagati bɛɛ kan. Minw be baara kɛ kojugu, u tɛ wagati sɔrɔ ka lafiɲɛ, ka to n’u ka denbaya ye ani k’u ka Alako nege wasa (Waaj. 2:23). Faan wɛrɛ fɛ, dɔw t’a fɛ ka baara kɛ fewu ani u be joo di u yɛrɛ ma.—Talenw 26:13, 14.\n2-3. Jehova ni Yezu ka ɲɛyirali b’an dɛmɛ ka mun lo faamu baara koo la?\n2 Duniɲa kɔnɔ, mɔgɔ caaman be baara kɛ kojugu wala u be salabagatɔya kɛ. Nka, an k’a filɛ Jehova ni Yezu be baara koo jati cogo min na. An b’a lɔn ko baara ka di Jehova ye. Yezu y’o yira ka gwɛ. A ko: “N Faa be baara la halibi, o la, ne fana b’a kɛ.” (Zan 5:17). An ka miiri k’a filɛ Ala ye baaraba min kɛ tuma min na a ye mɛlɛkɛ caamanba dan, ka sankolo ni lolow ani dugukolo dan. Jehova ye fɛɛn ɲuman caaman dan fana dugukolo kan. Tiɲɛn be zaburu sɛbɛbaga fɛ k’a fɔ ko: “Masaba, e ka kɛtaw ka ca kosɔbɛ. E y’u bɛɛ kɛ ni hakilitigiya ye. Dugukolo fanin be i ka danfɛnw na.”—Zab. 104:24.\n3 Yezu b’a Faa ladegi. A Faa ye “sankolo yɛrɛkɛ tuma min na,” a y’a dɛmɛ. A tun be Jehova ka “baaraɲamɔgɔya” la (Talenw 8:27-31). Wagatijan o kɔ, Yezu nana dugukolo kan ani a ye baara kabakoman kɛ. O baara tun be komi dumuni a fɛ ani o tun b’a yira ko Ala lo y’a ci.—Zan 4:34; 5:36; 14:10.\n4. Jehova ni Yezu b’an dɛmɛ ka mun lo faamu lafiɲɛ koo la?\n4 Jehova ni Yezu be baara caaman kɛ. Yala o kɔrɔ ko an man ɲi ka lafiɲɛ wa? Ayi, o tɛ. Jehova mako tɛ lafiɲɛ na sabu a tɛ sɛgɛn abada. Nka Bibulu b’a fɔ ko Jehova ye sankolo ni dugukolo dan ka ban tuma min na, a “lafiɲɛna” (Ɛkiz. 31:17). O b’a yira ko Jehova ye baara lalɔ dɔɔni ani a ye wagati ta ka ninsɔn diya a ka danfɛnw koo la. Tuma min na Yezu tun be dugukolo kan, a ye baara caaman kɛ. Nka, a tun be wagati kunmabɔ fana walisa ka lafiɲɛ ani ka dumuni kɛ n’a teriw ye.—Mat. 14:13; Luka 7:34.\n5. Mun lo ka gwɛlɛ Ala sagokɛla caaman ma?\n5 Bibulu be Ala sagokɛlaw jija u ka kɛ baarakɛlaw ye sanni ka kɛ salabagatɔw ye (Talenw 15:19). N’a sɔrɔ i be baara kɛra walisa k’i somɔgɔw mako wasa. Kibaro diiman waajuli fana ye Krista ka kalandenw bɛɛ ka kunkanbaara ye. O bɛɛ n’a ta, i ka ɲi ka lafiɲɛ ka ɲɛ. Yala a ka gwɛlɛ i ma tuma dɔw la ka wagati sɔrɔ baloɲini baara, waajuli ani lafiɲɛ kama wa? An ka ɲi ka wagati hakɛ min kɛ baara la ani ka wagati hakɛ min ta ka lafiɲɛ, an be se k’o lɔn cogo di?\nBAARA ANI LAFIƝƐ JATI K’A DAMA KƐƝƐ\n6. Mariki 6:30-34 b’a yira cogo di ko Yezu tun be baara ani lafiɲɛ koo jati k’a dama kɛɲɛ?\n6 A kɔrɔtanin lo an ka baara koo jati k’a dama kɛɲɛ. Masacɛ Solomani y’a sɛbɛ hakili senu barika la ko: “Koo kelen kelen bɛɛ n’a waati lo.” A kumana yiri tutuwagati, boon lɔwagati, kasiwagati, yɛlɛkowagati, ɲɛnagwɛwagati a n’a ɲɔgɔnnaw koo la (Waaj. 3:1-8). A gwɛnin lo ko an ka ɲɛnamaya faan jɔnjɔn fila ye baara ani lafiɲɛ ye. Yezu tun be baara ani lafiɲɛ jati k’a dama kɛɲɛ. Loon dɔ, a ka cidenw bɔra waajuli la ka na. U bolo tun degunnin lo fɔɔ u ma “waati yɛrɛ sɔrɔ ka dumuni kɛ.” Yezu y’a fɔ u ye ko: “Aw ye na an ka taga danna yɔrɔ dɔ la janko aw ka lafiɲɛ dɔɔni.” (Mariki 6:30-34 kalan). Tuma dɔw la, Yezu n’a ka kalandenw tun tɛ wagati sɔrɔ ka lafiɲɛ i ko u b’a fɛ cogo min na. Nka, Yezu tun b’a lɔn k’u bɛɛ mako b’a la ka lafiɲɛ.\n7. N’an ye Ala ka sariya lajɛ lafiɲɛlon koo la, o be se k’an dɛmɛ cogo di?\n7 Tuma dɔw la, an bɛɛ mako b’a la ka lafiɲɛ wala ka yɛlɛmani dɔw don an ka porogramu na. Ala tun ye labɛn min kɛ lafiɲɛlon koo la galen, o b’an dɛmɛ k’o lo faamu. A ka jama tun ka ɲi ka lafiɲɛlon labato lɔgɔkun o lɔgɔkun. An tɛ Musa ka sariya kɔrɔ. Nka, min fɔra lafiɲɛlon koo la, an be se ka kalan sɔrɔ o la. O kalan be se k’an dɛmɛ k’an yɛrɛ sɛgɛsɛgɛ k’a filɛ an be baara ani lafiɲɛ koo jati cogo min na.\nLAFIƝƐLON TUN DABƆRA LAFIƝƐ ANI BATOLI LO KAMA\n8. Ka kɛɲɛ ni Ɛkizɔdi 31:12-15 ka fɔta ye, lafiɲɛlon tun dabɔra mun lo kama?\n8 Bibulu b’a fɔ ko Ala ye fɛɛnw dan “tile” 6 kɔnɔ, o kɔ, a lafiɲɛna. O kɔrɔ, a y’a dabila ka fɛɛnw dan dugukolo kan (Zɛnɛzi 2:2). Nka, baara ka di Jehova ye ani an be se k’a fɔ ko a “be baara la halibi.” (Zan 5:17). A ye baara kɛ tile 6 kɔnɔ, ka lafiɲɛ tile 7nan loon. Kɔfɛ, a y’a fɔ Israɛldenw ye ko u ka to k’o ɲɔgɔn kɛ. A ko lafiɲɛlon ye tagamasiɲɛ ye ale ni Israɛldenw cɛ. O loon tun ye “lafiɲɛlon ye, min bilara [Jehova] ye.” (Ɛkizɔdi 31:12-15 kalan). Denmisɛnw wo, jɔɔnw wo, bɛgɛnw wo, u si tun man ɲi ka baara kɛ o loon na (Ɛkiz. 20:10). O tun be sababu di Israɛldenw ma u ka sinsin Alakow kan.\n9. Yezu ka wagati la, mɔgɔ dɔw y’a yira cogo di k’u tɛ ni miiriya ɲuman ye lafiɲɛlon koo la?\n9 Lafiɲɛlon tun be Ala ka jama nafa kosɔbɛ. Nka Yezu ka wagati la, diinan kuntigiw tun ye sariyaw sigi minw ye lafiɲɛlon koo gwɛlɛya. U tun b’a fɔ ko a daganin tɛ ka sumankisɛ tigɛ k’a ɲimi wala ka banabagatɔ kɛnɛya o loon na (Mariki 2:23-27; 3:2-5). O tun bɛnnin tɛ Ala ka miiriya ma ani Yezu y’o yira ka gwɛ a lamɛnbagaw la.\nLafiɲɛlon tun ye sababu ɲuman ye Yezu n’a somɔgɔw fɛ u ka sinsin Alakow kan (Dakun 10nan lajɛ) *\n10. Yezu tun be min miiri lafiɲɛlon koo la, Matiyo 12:9-12 be mun lo fɔ an ye o koo la?\n10 Komi Yezu n’a ka kalandenw tun be Musa ka sariya kɔrɔ, u tun be lafiɲɛlon labato. * Nka, Yezu y’a yira a ka kuma n’a ka kɛwalew fɛ ko ni mɔgɔ ye koo ɲuman kɛ ani ka tɔɔw dɛmɛ o loon na, o tɛ koo jugu ye. A y’a fɔ ka gwɛ ko: “A bɛnnin lo mɔgɔ ka koɲuman kɛ mɔgɔ ye lafiɲɛlon na.” (Matiyo 12:9-12 kalan). Ale fɛ, ni mɔgɔ ye ɲuman kɛ ani ka tɔɔw dɛmɛ lafiɲɛlon na, a tun tɛ lafiɲɛlon ka sariya tiɲɛ. Yezu ka kɛwalew y’a yira ka gwɛ ko a tun be lafiɲɛlon kuun jɔnjɔn faamu. Ala ka mɔgɔw tun be lafiɲɛ minkɛ, u tun be se ka sinsin Alakow kan. Lafiɲɛlon tun ye sababu ɲuman ye Yezu n’a somɔgɔw fɛ u k’u magwɛrɛ Ala la. An b’o lɔn sabu Yezu tun be min kɛ k’a to a lamɔdugu la Nazarɛti, o fɔra an ye ko: “Lafiɲɛlon, a donna kalanso kɔnɔ i n’a fɔ a tun be to k’a kɛ cogo min na. A wilila waasa ka kitabu kalan.”—Luka 4:15-19.\nI BE BAARA JATI COGO DI?\n11. Jɔn lo kɛra ɲɛyirali ɲuman ye Yezu fɛ baara koo la?\n11 Yusufu ye Yezu degi miniziye baara la ani a y’a dɛmɛ a ka baara jati i ko Ala b’a jati cogo min na (Mat. 13:55, 56). Yezu tun b’a ye ko Yusufu be baara gwɛlɛ kɛ loon o loon walisa k’a ka denbayaba mako wasa. N’a sɔrɔ o lo kama Yezu y’a fɔ a ka kalandenw ye kɔfɛ ko: “Baarakɛla ka kan n’a ka sara ye.” (Luka 10:7). Tiɲɛn na, Yezu tun be se baara gwɛlɛ na.\n12. A yira Bibulu be min fɔ baara koo la.\n12 Ciden Pol fana tun be se baara gwɛlɛ na. Baara min tun kɔrɔtanin lo a fɛ kosɔbɛ, o tun ye ka Yezu n’a ka kalanw kofɔ mɔgɔw ye. A tun be baara wɛrɛ kɛ walisa k’a ka musakaw sara. Tesalonikaw tun b’a lɔn ko Pol “tun be baara kɛ ka sigɛn suu ni tile” walisa a “kana kɛ mɔgɔ si ka doni ye.” (2 Tes. 3:8; Kɛw. 20:34, 35). Pol tun be fanibuguw lo dilan. N’a sɔrɔ a kaan tun b’o lo ma tuma min na a kumana a ka baara koo la. K’a to Korɛnti dugu la, a tora ni Akilasi ni Pirisili ye. U jɛnna ka “baara kɛ, bari u bɛɛ tun ye fanibugudilanbagaw ye.” Tuma min na Pol ko ale ye baara kɛ “suu ni tile,” o kɔrɔ tɛ ko a tun tɛ baara lalɔ. Ɲɛyirali fɛ, a tun tɛ baara kɛ lafiɲɛlon na. A tun be sababu sɔrɔ o loon na ka Yahutuw waaju sabu olu fana tun tɛ baara kɛ lafiɲɛlon na.—Kɛw. 13:14-16, 42-44; 16:13; 18:1-4.\n13. Pol ka ɲɛyirali b’an dɛmɛ ka mun lo faamu?\n13 Ciden Pol ye ɲɛyirali ɲuman ye an fɛ baara koo la. A tun be baloɲini baara kɛ ani a tun b’a jija fana ka “Ala ka kibaru diman fɔ” tuma o tuma (Ɔrɔm. 15:16; 2 Kor. 11:23). A ye tɔɔw jija u ka to ka waajuli kɛ. O lo kama, Akilasi ni Pirisili tun y’a ‘baarakɛɲɔgɔnw ye Yezu Krista ka baara la.’ (Ɔrɔm. 12:11; 16:3). Pol ye Korɛnti kerecɛnw jija kosɔbɛ k’u ka “taga ɲa Matigi ka baara la.” (1 Kor. 15:58; 2 Kor. 9:8). Jehova yɛrɛ y’a to ciden Pol y’a sɛbɛ ko: “Mɔgɔ min te sɔn baara ma, o tigi kana dumuni kɛ fana.”—2 Tes. 3:10.\n14. Yezu ye min fɔ Zan 14:12 kɔnɔ, o kɔrɔ ko di?\n14 Laban loon nunu na, baara min kɔrɔtanin lo kosɔbɛ, o ye ka waajuli kɛ ani ka mɔgɔw kɛ Krista ka kalandenw ye. Yezu yɛrɛ kɔnna k’a fɔ ko a ka kalandenw bena baara kɛ min ka bon n’ale ta ye (Zan 14:12 kalan). O kɔrɔ tɛ ko u tun bena kabakow kɛ i n’a fɔ ale. Nka, u tun bena mɔgɔ caaman waaju ani k’u kalan. U tun bena o kɛ jamana caaman na ani wagatijan kɔnɔ ka tɛmɛ ale kan.\n15. An ka ɲi k’an yɛrɛ ɲininga mun lo la ani mun na?\n15 N’i be baloɲini baara dɔ la, i yɛrɛ ɲininga ko: “N’ ka baarakɛyɔrɔ la, yala mɔgɔw b’a lɔn ko n’ be n’ sɔbɛ don baara la wa? Yala n’ be n’ seko fisaman lo kɛ ani n’ be tila n’ ka baara la a wagati la wa?” N’o lo, n’a sɔrɔ i ka patɔrɔn bena la i la. N’a sɔrɔ mɔgɔw bena sɔn ka kibaro diiman lamɛn i ka baarakɛyɔrɔ la. I ka baara dɔ ye ka mɔgɔw waaju ani k’u kalan. Ka ɲɛsin o ma, i yɛrɛ ɲininga ko: “Yala mɔgɔw b’a lɔn ko n’ be n’ sɔbɛ don o baara la wa? Yala n’ be n’ yɛrɛ labɛn koɲuman waajuli kama wa? Yala n’ be teliya ka segi ka taga bɔ makodonmɔgɔw ye wa? Yala n’ be to ka n’ seen don waajuli baara faan caaman na wa?” N’o lo, i bena ninsɔndiya sɔrɔ waajuli baara la.\nI BE LAFIƝƐ JATI COGO DI?\n16. Yezu n’a ka cidenw tun be lafiɲɛ jati cogo min na, faranfasi juman b’o ni mɔgɔw fanba ka koow jaticogo cɛ bi?\n16 Yezu tun b’a lɔn ko tuma dɔw la, ale n’a ka cidenw mako tun b’a la ka lafiɲɛ. Nka, a ka wagati la ani bi, mɔgɔ caaman be koow jati i ko a ye nafolotigi min kofɔ a ka ntalen dɔ la. O cɛɛ y’a fɔ a yɛrɛ ye ko: “N be lafiɲɛ, ka dumuni kɛ, ka minni kɛ, ka n nisɔn diya.” (Luka 12:19; 2 Tim. 3:4). Ale fɛ, min tun kɔrɔtanin lo kosɔbɛ, o ye ka lafiɲɛ ani ka ɲɛnagwɛ. Nka, Yezu n’a ka cidenw ɲɛnako fɔlɔ tun tɛ ɲɛnagwɛkow ye.\nN’an be baara ani lafiɲɛ jati k’a dama kɛɲɛ, o bena a to an be sinsin baara ɲumanw kan, o minw b’an ninsɔn diya (Dakun 17nan lajɛ) *\n17. An tɛ baara kɛ wagati minw na, an be mun lo kɛ?\n17 Bi, an b’an jija ka Yezu ladegi. An tɛ baara kɛ wagati minw na, an be lafiɲɛ. Nka o dɔrɔn tɛ, an be koo ɲuman kɛ fana an kɛtɔ ka waajuli kɛ ani ka taga lajɛnw na. A kɔrɔtanin lo an fɛ kosɔbɛ ka mɔgɔw kɛ Yezu ka kalandenw ye ani ka to ka taga an ka lajɛnw na. O kama, an b’an seko bɛɛ kɛ ka to k’o koow kɛ (Eburuw 10:24, 25). Hali n’an be vakansi la yɔrɔ o yɔrɔ, an t’an ka delinankow dabila Alako ta fan fɛ: An be taga lajɛnw na ani an be sababuw ɲini ka kuma mɔgɔw fɛ Bibulu koo la.—2 Tim. 4:2.\n18. An ka Masacɛ Yezu Krista b’a fɛ an ka mun lo kɛ?\n18 An tɛ se ka min kɛ, an ka Masacɛ Yezu Krista t’o ɲini an fɛ ani a b’an dɛmɛ ka baara ni lafiɲɛ jati k’a dama kɛɲɛ. An b’a waleɲuman lɔn o kosɔn! (Eburuw 4:15). A b’a fɛ an ka lafiɲɛ ka ɲɛ. A b’a fɛ fana an ka baara kɛ kosɔbɛ walisa k’an mako wasa ani an ka mɔgɔw kɛ a ka kalandenw ye. O baara be mɔgɔ ninsɔn diya. Barokun nata la, an bena a ye Yezu ye min kɛ walisa k’an kisi ka bɔ jɔnya jugu dɔ la.\nJehova ni Yezu ka ɲɛyirali b’an dɛmɛ ka mun lo faamu baara koo la?\nLafiɲɛlon tun be sababu juman lo di Israɛldenw ma? An be kalan juman sɔrɔ o la?\nMun na a kɔrɔtanin lo an ka baara ani lafiɲɛ jati k’a dama kɛɲɛ?\nDƆNKILI 38 A bena i barika bonya\n^ dakun 5 Bibulu b’a yira an na an be se ka baara ani lafiɲɛ jati k’a dama kɛɲɛ cogo min na. Israɛldenw tun be lafiɲɛlon labato lɔgɔkun o lɔgɔkun. Barokun nin bena basigi o kan k’an dɛmɛ an k’an yɛrɛ sɛgɛsɛgɛ k’a filɛ an be baara ani lafiɲɛ jati cogo min na.\n^ dakun 10 Yezu ka kalandenw tun be lafiɲɛlon sariya labato kosɔbɛ. O kama, u tun be wusulan ni tulu kasadiman minw labɛnna walisa k’u mɔ Yezu suu la, u y’o labɛn lalɔ ka kɔnɔni kɛ lafiɲɛlon ka tɛmɛ fɔlɔ.—Luka 23:55, 56.\n^ dakun 55 JAAW ƝƐFƆLI: Yusufu n’a ka denbayamɔgɔw be tagara kalanso la lafiɲɛlon na.\n^ dakun 57 JAAW ƝƐFƆLI: Facɛman dɔ be baara kɛra walisa k’a ka denbaya mako wasa. Wagati min na a tɛ baara la, a be Alakow kɛ hali n’ale n’a ka denbaya be vakansi la.\nA ci dɔ ma A ci dɔ ma “Koo bɛɛ n’a tuma lo,” baara wagati ani lafiɲɛ wagati\nw19 Desanburu ɲɛɛ 2-7\nJehova ye labɛn kɛ walisa k’i hɔɔrɔnya\nYala i be Jehova lɔn ka ɲɛ wa?\nBangebagaw: A’ y’aw deenw kalan u ka Jehova kanu\n“Aw ka kɛ ɲumanlɔnbagaw ye”\nBarokunw ka ɛndɛkisi saan 2019 ka Kɔrɔsili Sangaso ta\nTexte Options de téléchargement des publications numériques KƆRƆSILI SANGASO—KALAN Saan 2019, desanburukalo\nAudio Fɛɛn lamɛntaw telesarse cogow KƆRƆSILI SANGASO—KALAN Saan 2019, desanburukalo\nA ci dɔ ma A ci dɔ ma KƆRƆSILI SANGASO—KALAN Saan 2019, desanburukalo\nSaan 2019, desanburukalo\nKƆRƆSILI SANGASO—KALAN Saan 2019, desanburukalo


Kor fɔlɔ 14 AKKDC08 - Aw ka jija ka ɲɔgɔn kanu, Ala be - Bible Search\nKor fɔlɔ 13 Kor fɔlɔ 15\nKor fɔlɔ 14\nAla be seko minw di mɔgɔ ma\n1Aw ka jija ka ɲɔgɔn kanu, Ala be seko minw di, aw k'olu ɲini fana, sanko kirayako, 2bari mɔgɔ min be kuma kaan wɛrɛ la, o tigi te kumana adamaden fɛ, nga a be kuma Ala le fɛ. Tiɲɛ na, mɔgɔ si t'o kaan nin mɛnna, a be kodogonin le fɔ Nii Senuman barika la. 3Nga mɔgɔ min be kiraya kɛ, o tigi be kumana mɔgɔw fɛ, a be olu dɛmɛ k'u ladi ani k'u jaa gwɛlɛya. 4Mɔgɔ min be kaan wɛrɛ fɔ, o tigi b'a yɛrɛ le dɛmɛna, nga min be kiraya kɛ, o tigi be Krista ka jama le dɛmɛna. 5A ka di ne ye aw bɛɛ ka kaan wɛrɛw fɔ, nga mɔgɔ min be kiraya kɛ, o le ka di ne ye ka tɛmɛ. Min be kiraya kɛ, o tigi ka fisa ni kaan wɛrɛ fɔla ye, fɔɔ n'o tigi ye kuma nin kɔrɔ fɔ, waasa Krista ka jama ka se ka dɛmɛ sɔrɔ. 6N balimaw, n'a kɛra ko ne tun nana aw fɛ ka kuma aw fɛ kaan wɛrɛ la, min te koo dɔ yira, n'a te lɔnniya d'aw ma, ni kirayakuma t'o la, n'a t'aw kalan fana, o bena mun le ɲa aw ye? 7An ka fɔlikɛminanw ka koo filɛ, i n'a fɔ file ani gɔni. Ni olu mankan te danna danna, mɔgɔ bena se k'a faamu cogo di ko filen be nin le fɔra, walima kolonjo be nin le fɔra? 8Ni buru fiyɛta ma kangwɛnin fɔ, mɔgɔ jumɛn le ben'a yɛrɛ labɛn kɛlɛ kama? 9Aw fana, n'aw ka kuma ma kɛ kumagwɛnin ye, mɔgɔw ben'a kɛ cogo di k'aw ka kuma mɛn? Aw ka kuma be kɛ gwansan ye. 10Ne y'a lɔn ko kaan caaman be diɲɛ kɔnɔ, o bɛɛ be n'u kɔrɔ ye. 11Ni mɔgɔ min be kumana ne fɛ ni ne t'ale ka kaan mɛnna, o tigi be kɛ siya wɛrɛ ye ne fɛ, ne fana be kɛ siya wɛrɛ ye o tigi fɛ. 12Aw kɔni, Nii Senuman be see minw di, olu nigɛ b'aw la kosɔbɛ, o ka kɛ Krista ka jama ka ɲataga kosɔn. 13O le kosɔn, mɔgɔ min be kaan wɛrɛ fɔ, o tigi ka Ala daali waasa a k'o kuma nin kɔrɔ fɔli see d'a ma. 14Ni ne be Ala daali kaan wɛrɛ la, ne dusu lo be daalili kɛ, nga ne hakili te foyi kala ma.\n15Ne ka kan ka mun le kɛ sa? Ne bena to ka daalili kɛ ni n nii ye, ka daalili kɛ ni n hakili ye fana. N bena to ka dɔnkili la ni n nii ye, ka dɔnkili la ni n hakili ye fana. 16N'i be Ala daalila n'i nii dama ye, mɔgɔ minw siginin be k'i lamɛn, olu ben'a kɛ cogo di ka amiina fɔ i ka daalili bannin kɔ, bari e be min fɔra, ale t'o mɛnna. 17Tiɲɛ lo, e be barika lara Ala ye sɔbɛsɔbɛ la, nga i tɔɲɔgɔn ma foyi sɔrɔ. 18Ne be barika la Ala ye, ne be kaan wɛrɛ fɔ ka tɛmɛ aw bɛɛ kan. 19Nga lajɛn yɔrɔ la, a ka di ne ye ka dakuru ɲaa duuru dama fɔ minw kɔrɔ lɔnnin lo mɔgɔ fɛ, sanni ne ka dakuru ɲaa waa tan fɔ kaan wɛrɛ la.\n20N balimaw, aw ka miiricogo la, aw kana kɛ denmisɛnw ye tugu. Kojugu faan fɛ, ɔnhɔn, aw ka kɛ i n'a fɔ denmisɛnw, nga aw ka miiriya la, aw ka kɛ mɔgɔkɔrɔbaw ye. 21- A fɔra sariyasɛbɛ kɔnɔ ko: «N bena tɛmɛ siya wɛrɛw fɛ ka kuma siya nin fɛ. N bena kuma u fɛ lonanw barika la. O bɛɛ n'a ta, u tena ne lamɛn.» Matigi ko ten.\n22O la, kaan wɛrɛ fɔko kɛra taamasiɲɛ ye Alalɔnbaliw fɛ, taamasiɲɛ tɛ Krista ka mɔgɔw fɛ. Kiraya fana kɛra taamasiɲɛ ye Krista ka mɔgɔw fɛ, taamasiɲɛ tɛ mɔgɔw fɛ minw ma la Yezu la. 23N'a kɛra ko Krista ka jama bɛɛ ye ɲɔgɔn lajɛn, ni bɛɛ tora ka kaan wɛrɛ fɔ, ni mɔgɔ gwansan walima mɔgɔ min ma la Yezu la dɔ nana don aw cɛma, ale ten'a fɔ ko aw kɛra fatɔw ye wa? 24Nga n'a kɛra ko bɛɛ be kiraya le kɛra, o mɔgɔ min ma la Yezu la, walima mɔgɔ gwansan nin ben'a yɛrɛ cogoya lɔn, ko ale ye kojugukɛla ye. 25O tigi ka koo dogonin bena ye, fɔɔ a ben'a kunbiri gwan ka Ala bato ani k'a fɔ ko: «Tiɲɛ na, Ala be n'aw ye!»\n26Ne ka mun le fɔ sa n balimaw? N'aw be lajɛnni na, ni mɔgɔ dɔ b'a fɛ ka dɔnkili la, o k'o la. Ni kalan be dɔ wɛrɛ fɛ, ale ka mɔgɔw kalan. Ni koo yirata be dɔ wɛrɛ fɛ ka bɔ Ala fɛ, o k'o fɔ. Dɔ b'a fɛ ka kuma kaan wɛrɛ la wa? O tigi k'o kɛ. Ni mɔgɔ dɔ be se k'o kɔrɔ fɔ, o tigi k'o fɔ. O koo bɛɛ ka kan ka kɛ waasa mɔgɔ bɛɛ ka taga ɲa. 27Ni mɔgɔ dɔw be kaan wɛrɛ fɔra, mɔgɔ fila k'o fɔ, walima mɔgɔ saba, o ka fisa, nga u ka kuma kelen kelen, mɔgɔ dɔ k'o kɔrɔ fɔ. 28N'o kuma kɔrɔfɔbaga te yen, o tigi ka je. A ka to ka kuma a yɛrɛ kɔnɔ Ala fɛ. 29Min kɛra kirayako ye, mɔgɔ fila, walima saba ka kirayakuma fɔ, tɔw k'o kɔrɔ sɛgɛsɛgɛ. 30Ni Ala ye fɛɛn dɔ yira mɔgɔ dɔ la, mɔgɔ min be kumana, o tigi ka je. 31Aw bɛɛ be se ka kirayakuma fɔ kelen kelen ten, waasa mɔgɔ bɛɛ ka faamuli sɔrɔ ani ka jagwɛlɛya sɔrɔ. 32Ka kira to a ka kiraya la, a be se k'a yɛrɛ minɛ. 33-34Bari Ala te koferekenin tigi ye, nga hɛrɛtigi lo. Muso ka kan ka je lajɛn yɔrɔw la i n'a fɔ a be kɛ Ala ka jama cɛma yɔrɔ bɛɛ la cogo min na. Sira ma d'u ma ka kuma, olu ka kan ka to yɛrɛmajigi la, i ko a fɔra Ala ka sariya la cogo min na. 35N'u b'a fɛ ka koo dɔ faamu, u ka kan k'u cɛɛw ɲininga soo kɔnɔ. N'o tɛ, a daganin te muso ka kuma Krista ka jama cɛma. 36O tuma na, Ala ka kuma sɔrɔla aw fɛ le wa? Walima aw dama le y'a sɔrɔ k'a mɛn? 37Ni mɔgɔ dɔ b'a miiri ko ale ye kira ye, walima ko a ye see dɔ sɔrɔ Nii Senuman barika la, ne be koo minw fɔra aw ye, o tigi ka sɔn o ma ko Matigi ka sariya lo. 38Ni mɔgɔ min banna o la, Ala banna o tigi la.\n39O la ne balimaw, aw ka kiraya le ɲini, aw fana kana kaan wɛrɛ fɔko bali. 40Nga koo bɛɛ ka kan ka kɛ ka ɲa ani ka kɛɲɛ n'o kɛcogo ye.


Cɛf 4 AKKDC08 - Eyudi sanin kɔ, Isirayɛlidenw ye kojugu - Bible Search\nCɛf 3 Cɛf 5\nDebora ni Baraki ka koo\n1Eyudi sanin kɔ, Isirayɛlidenw ye kojugu kɛ Masaba ɲakɔrɔ tugu. 2O la, Masaba y'u don Kanaan masacɛ Yabin bolo min tun be Azɔri kunna. Mɔgɔ min tun b'a ka kɛlɛdenw kunna, ale tun ye Sizera ye. A siginin tun be Arosɛtigoyimu. 3O la, Isirayɛlidenw kasira Masaba nɔɔ fɛ, bari wotoro nigɛlaman kɛmɛ kɔnɔntɔn tun be Yabin fɛ, u tun be to ka Isirayɛlidenw sɛgɛn kosɔbɛ fɔɔ saan mugan kɔnɔ.\n4O waati la, Debora, min tun ye Lapidɔti muso ye, ale tun ye kira ye, Isirayɛlidenw ɲamɔgɔ tun lo. 5A tun siginin be tamarosun dɔ kɔrɔ o tun be min wele Debora ta. O tun be Arama ni Betɛli furancɛ la Efarayimu mara kuluyɔrɔ la. Isirayɛlidenw tun be to ka ta'a fɛ n'a be olu ka kitikow ɲanabɔ. 6A ye cii bila ka ta'a fɔ Abinowamu dencɛ Baraki ye ka bɔ Kedɛsi, Nɛfutali mara la, ko: «Masaba, Isirayɛli ka Ala y'a fɔ k'i ka taga Tabɔri kulu kan ka Nɛfutali kɔmɔgɔ ni Zabulɔn kɔmɔgɔ mɔgɔ waa tan (10 000) woloma, 7ko ale ben'a to Yabin ka kɛlɛdenw kuntigi Sizera be na i kama Kisɔn kɔɔ daa la, ani a ka kɛlɛkɛwotorow n'a ka kɛlɛdenw, ko ale bena u don i bolo.» 8Baraki y'a fɔ a ye ko n'a be taga ni ale ye, ko ale be taga, ko n'a te taga, ko ale fana te taga. 9Debora y'a fɔ a ye ko ale bena taga n'a ye, ko nga a tena tɔgɔ sɔrɔ a ka taama nin na tugu, ko bari Masaba bena Sizera don muso le bolo. O kɔ, Debora wilila ka taga ni Baraki ye Kedɛsi. 10Baraki ye Zabulɔn kɔmɔgɔw, ni Nɛfutali kɔmɔgɔw wele o yɔrɔ la. Mɔgɔ waa tan tugur'a kɔ, Debora fana tagara n'a ye.\n11O y'a sɔrɔ kenicɛ Ebɛri tun faranna keni tɔw la, minw ye Musa birancɛ Obabu kɔmɔgɔw ye. A tun tagar'a ka fanibugu lɔ fɔɔ joyiri kɔrɔ Sanayimu mara la Kedɛsi gɛrɛfɛ.\n12U y'a fɔ Sizera ye ko Abinowamu dencɛ Baraki tun tagara Tabɔri kulu kan. 13K'a ta Arosɛtigoyimu mara la, Sizera y'a ka wotoro nigɛlamanw kɛmɛ kɔnɔntɔn bɛɛ lajɛn Kisɔn kɔɔ daa la, ani jama bɛɛ min tun be n'a ye. 14Debora y'a fɔ Baraki ye ko: «Wili, bari Masaba ye Sizera don i bolo bii yɛrɛ. Masaba b'i ɲa.» O la, Baraki wilila ka jigi ka bɔ Tabɔri kulu kan, mɔgɔ waa tan tun be n'a ye. 15Masaba y'a kɛ Baraki sera Sizera n'a ka kɛlɛdenw kɔrɔ ni murujan ye k'u gwɛn n'u ka wotorow bɛɛ ye fɔɔ Sizera yɛrɛ jigira ka bɔ a ka wotoro kɔnɔ ka to ka boli seen na. 16Baraki tugura kɛlɛden nunu ni wotoro nunu kɔ fɔɔ ka taga se Arosɛtigoyimu. U ye Sizera ka kɛlɛdenw bɛɛ faga ni murujan ye, hali mɔgɔ kelen ma to.\n17Sizera bolila seen na ka taga Yayɛli ka fanibugu faan fɛ. Ale tun ye kenicɛ Ebɛri ka muso ye, bari bɛɛn tun be Asɔri masacɛ Yabin ni kenicɛ Ebɛri ka fadenyabolo mɔgɔw cɛ. 18Yayɛli bɔra ka Sizera kunbɛn k'a fɔ a ye ko a ka don ale matigi, ko a kana siran. A donna Yayɛli fɛ fanibugu kɔnɔ, ale y'a dogo birifani kɔrɔ. 19A y'a fɔ muso nin ye ko a ka jii di ale ma a b'a min, ko minnɔgɔ be ale la. Muso nin ye foroko dɔ dayɛlɛ nɔnɔ tun be min na, ka dɔ d'a ma. A y'o min, o kɔ, a ye birifani nin biri a kan yen. 20O kɔ, a y'a fɔ muso nin ye tugu ko: «I ka lɔ daa la. Ni mɔgɔ nana ɲiningali kɛ, ko mɔgɔ dɔ donna yan wa, i k'a tigi jaabi ko ayi.» 21U be fɛɛn minw kɛ ka fanibugu gwengwen n'a ye, Ebɛri muso Yayɛli y'o dɔ ta, ni marito, ka taama dɔɔni dɔɔni, ka taga fɛɛn nin gwengwen Sizera kungolo la fɔɔ a tɛmɛna ka bɔ faan dɔ fɛ ka don dugukolo la. O y'a sɔrɔ Sizera tun sinɔgɔra kosɔbɛ sɛgɛnkojugu bolo, a kɛra ten, a sara. 22Ka Baraki to n'a be Sizera kɔgwɛnna, Yayɛli bɔra ka ta'a kunbɛn k'a fɔ a ye ko: «I be mɔgɔ min kɔgwɛnna, na ne ben'a yira i la.» Baraki donna muso nin ka soo kɔnɔ ka Sizera suu lanin sɔrɔ yen, fɛɛn nin b'a kungolo la.\n23Ala ye Kanaan masacɛ Yabin don Isirayɛlidenw bolo o loon na. 24Isirayɛlidenw barika boɲana Kanaan masacɛ Yabin ma ka taga fɔɔ u sera k'a halaki pewu.


Zer 24 AKKDC08 - Masaba ye sinsin fila yira ne la, toro - Bible Search\nZer 23 Zer 25\nToro sinsin fila\n1- Masaba ye sinsin fila yira ne la, toro be minw kɔnɔ, u bilanin be a ka soo daa la. O y'a sɔrɔ, Babilɔni masacɛ Nabukodonozɔri tun ye Zuda mara masacɛ Yekoniya,h Yoyakimu dencɛ minɛ ka bɔ Zeruzalɛmu, ka taga n'a ye Babilɔni, ni Zuda mara ɲamɔgɔw, ani bololabaarakɛlaw ni numuw. 2Sinsin kelen kɔnɔ, torow tun ka ɲi kosɔbɛ, i n'a fɔ toro deen fɔlɔw. Tɔɔ kelen nin kɔnɔ, torow tun ma ɲi fewu. U cɛnkojugu fɛ, u tun te se ka dumu yɛrɛ.\n3O tuma na, Masaba y'a fɔ ne ye ko: «Zeremi, i be mun le yera?» Ne y'a jaabi ko: «Ne ɲaa be torow la, dɔw ka ɲi kosɔbɛ. Minw ma ɲi, olu cɛnna fɔɔ u te se ka dumu.»\n4O tuma na, Masaba y'a fɔ ne ye ko: 5«Ne Masaba, Isirayɛli ka Ala ko: Toro nunu ka ɲi cogo min na, ne bena Zuda mara mɔgɔw jati ten, ka hɛrɛ kɛ u ye. Ne tun ye minw gwɛn ka bɔ yan yɔrɔ la ka taga n'u ye Babilɔnikaw ka jamana la. 6Ne bena janto u la k'a kɛ u be segi jamana nin kɔnɔ. Ne bena sigicogo bɛrɛbɛrɛ d'u ma, n te na na u halaki. U bena sigi ka ɲa i n'a fɔ yiri, n te na na u bɔ yen tugu. 7Ne bena hakili di u ma min ben'a to u k'a lɔn ko ne le ye Masaba ye. Ne be kɛ u ka Ala ye, u be kɛ ne ka mɔgɔw ye. Bari u bena sɔn ne ma n'u dusu bɛɛ ye.\n8«Nga n bena Zuda mara masacɛ Sedesiyasi n'a ka mara ɲamɔgɔw, ni Zeruzalɛmuka tɔw minw tora jamana nin kɔnɔ, ani minw tagara sigi Ezipiti jamana la kɛ i ko toro min cɛnna fɔɔ a te se ka dumu. Ne Masaba le ko ten! 9Ne mana u gwɛn ka taga jamana o jamana la, ne bena u kɛ siranyafɛnw ye, maloyafɛnw, yɛlɛbɔfɛnw, lɔgɔbɔfɛnw ani dangafɛnw ye. 10Ne bena murujan bila ka na u kama, ni kɔngɔ ani fɔɲɔbana fɔɔ k'u sii tunu ka bɔ dugukolo nin kan. Ne tun ye min di olu ni u faaw ma.»


Tob 2 AKKDC08 - Ne segira soo Azaradɔn ka tile la, ka n - Bible Search\nTob 1 Tob 3\n1Ne segira soo Azaradɔn ka tile la, ka n muso Ana ni n dencɛ Tobiya ye tugu. An ka *Pantekɔti ɲanagwɛ waati la, an be min kɛ lɔgɔkun wolonwulanan na *Hɔrɔnya ɲanagwɛ tɛmɛnin kɔ, u ye dumuniɲuman labɛn ne ye. Ne sigira ko n be dumuni kɛ, 2u nana dumuni diman sifa caaman bila tabali kan ne ɲakɔrɔ. Ne y'a fɔ n deen Tobiya ye ko: «N deen, wili ka taga an balimaw cɛma, minw nana Ninivu jɔnya la. Banba ka dɛsɛbagatɔ dɔ sɔrɔ u cɛma min tilennin be Matigi ye. N'i ye dɔ sɔrɔ, na n'a ye a ka dumuni kɛ ni ne ye. N deen, ne bena kɔnɔni kɛ fɔɔ i ka kɔsegi ka na.» 3Tobiya wilila ka taga dɛsɛbagatɔ dɔ ɲiniyɔrɔ an balimaw cɛma, nga a segira ka n'a fɔ ko: «N faa!» Ne y'a jaabi ko: «Mun kɛra, n deen?» A ko: «N faa, u ye an ka siya dɔ faga k'a suu fili forobayɔrɔ la, a be yen halibi, u tun y'a kaan dɛrɛ le!» 4Ne wilila teliya la ka n ka dumuni to yen, ne tun ma maga a la fɔlɔ. N tagara cɛɛ nin suu ta forobayɔrɔ la, k'a bila gwata dɔ kɔrɔ yanni suu ka ko, n b'a suu don.b 5Ne segira soo, ka ko ka dumuni kɛ dusukasi la. 6- Ne hakili tora kira Amɔsi ka kuma na, a tun ye min fɔ Betɛli kama ko:\n«Aw ka ɲanagwɛw bena yɛlɛma ka kɛ sanga ye,\naw ka dɔnkiliw bena yɛlɛma ka kɛ kasi ye.»\nO kɔ, ne daminɛna ka kasi. 7Suu kora tuma min na, ne bɔra ka taga dingɛ sogi ka suu nin don. 8Ne sigiɲɔgɔnw tun be ne lɔgɔbɔra k'a fɔ ko: «A tɛ siran halibi! U tun y'a yɔrɔ ɲini janko k'a faga o koo nin ɲɔgɔn kama, a bolila. A filɛ sisan, a b'a la tugu ka suu dɔw don!»\n9O suu kelen na, ne konin kɔ, ne bɔra ka la luu kɔnɔ kogo kɔrɔ, ne ma fani biri n ɲada kan funteni kosɔn. 10Ne tun m'a lɔn ko kɔnɔnin dɔw tun be kogo nin na, ne sanfɛ. U boo gwanninman donna n ɲaaw na, o ye gwɛɛ bila n ɲadenw kan. Ne banbana, ka to ka taga furakɛlaw fɛ janko ka furakɛ, nga k'u to ni u be furaw kɛra ne ye, n ɲaa tora ka dibi ka taga gwɛɛ nin barika la. A laban, n kɛra fiɲɛntɔ ye. Ne tora ten saan naani kɔnɔ. N balimaw bɛɛ hakili ɲagamina n kosɔn la. Ayikari jantora ne la saan fila kɔnɔ fɔɔ ka taga se a taatuma ma Elimayidec mara la.\n11O waati la, ne muso Ana tun be fani dan k'an balo n'o ye. 12A tun be to k'o dan ka taga u di a sanbagaw ma, olu tun be to k'o sara a ye. Ayiwa, Disitirɔsid kalo tile wolonwulanan loon, a tun ye fani dɔ dan ka ban, a tagar'o di a sanbagaw ma, olu y'o sɔngɔ d'a ma ka tila ka baden d'a ma naan na. 13A sera soo tuma min na, baden nin y'a daminɛ ka kasi. Ne ye n muso wele k'a ɲininga ko: «Baden nin bɔra min? Soɲalita tɛ fewu? Kɔsegi ka ta'a d'a tigiw ma! Fɛɛn min soɲana, an te se k'o dumu.» 14A y'a fɔ ne ye ko: «Ayi, boɲafɛn lo, u y'a di ne ma ka fara n ka sara kan!» O bɛɛ n'a ta, ne ma l'a la, ne tora k'a fɔ a ye ko a k'a kɔsegi a tigiw ma. Ne dimin'a kɔrɔ baden nin kosɔn. A ye ne jaabi ko: «I ye fantanw sɔn cogo min na, o ye mun ɲa i ye? I ka kɛwaliɲumanw tɔnɔ kɛra mun ye? Bɛɛ b'a lɔn o ye fɛɛn min ɲa i ye!»


Nazarɛtikaw ma la a la | Yezu ka ɲɛnamaya\nA ye kabakow kɛ, nka Nazarɛtikaw yɛrɛ ma la a la\nMATIYO 9:27-34; 13:54-58 MARIKI 6:1-6\nYEZU YE FIYENTƆW NI BOBO DƆ KƐNƐYA\nYezu ye koo caaman kɛ tile kɔnɔ. A bɔra Dekapoli mara la ka na. A ye muso dɔ kɛnɛya jolibɔn bana tun be min na ani a ye Zayirus denmuso suu kunu. Nka, tile bele ma ban fɔlɔ. Yezu bɔtɔ Zayirus ka soo, fiyentɔcɛ fila tugura a kɔ ka to ka kule ko: “Makari an na, Dawuda dencɛ!”—Matiyo 9:27.\nFiyentɔcɛw kɛtɔ k’a fɔ ko Yezu ye “Dawuda dencɛ” ye, u b’a yira ko u lanin b’a la ko Yezu ye Dawuda ka masaya cɛntala ani Masiya ye. Yezu y’a kɛ komi a t’o cɛɛw kulekan mɛnna. N’a sɔrɔ a b’a fɛ k’a lɔn n’u bele bena to ka kule ale kɔ. Nka, o cɛɛw fari ma faga. Yezu donna soo kɔnɔ tuma min na, u tugura a kɔ. Yezu y’u ɲininga ko: “Aw lanin b’a la ko ne be se k’aw ɲaa yɛlɛ wa?” U ma sigasiga k’a jaabi. U ko: “Ɔnhɔn Matigi, an lanin b’a la.” O kama, Yezu magara u ɲɛɛw na ani a y’a fɔ u ye ko: “Aw jigi b’a la ko ne be se ka fɛɛn min kɛ aw ye, o ka kɛ aw ye.”—Matiyo 9:28, 29.\nU ɲɛɛw barila ka yɛlɛ! Yezu tun mana mɔgɔw kɛnɛya a tun b’a fɔ u ye k’u kana o koo wangola. A y’o lo fɔ o fiyentɔcɛ fila nunu ye fana. Nka kɔfɛ, ninsɔndiya y’a to o cɛɛw y’a daminɛ ka Yezu kofɔ mɔgɔw ye yɔrɔ bɛɛ.\nO cɛɛ fila bɔtɔ, mɔgɔw nana ni cɛɛ dɔ ye min tɛ se ka kuma sabu jina dɔ tun b’a la. Yezu y’o jina gwɛn ka bɔ cɛɛ la dɔrɔn, a y’a daminɛ ka kuma. O ye jama kabakoya ani “u tora k’a fɔ k’u ma deli ka nin ɲɔgɔn ye Isirayɛli jamana na fɔlɔ.” Fariziɲɛw fana tun be yen. Yezu ye kabako min kɛ, u tɛ se k’o sɔsɔ. O kosɔn, Yezu be sera ka kabakow kɛ sababu min fɛ, u y’a daminɛ ka sɔsɔli kɛ o koo la tugun. U ko: “A be jinaw gwɛn jinaw kuntigi le barika la.”—Matiyo 9:33, 34.\nDɔɔni o kɔ, Yezu kɔsegira a wolodugu la, Nazarɛti. Nin sen fɛ, a kalandenw tun be n’a ye. A saan kelen ɲɔgɔn ye nin ye a tun ye mɔgɔw kalan yen Alabatoso kɔnɔ. A daminɛ na, a ka kalan ye mɔgɔw kabakoya. Nka kɔfɛ, u dimina a kɔrɔ o kalan kosɔn ani u y’a ɲini k’a faga. Yezu y’a ɲini tugun k’a sigiɲɔgɔn kɔrɔw dɛmɛ.\nLafiɲɛlon na, Yezu tagara tugun Alabatoso kɔnɔ walisa ka mɔgɔw kalan. Mɔgɔ caaman kabakoyara. U tora k’a fɔ ko: “Haan! A bɔra ni hakilitigiya nin ye min? A be kabako nunu kɛ cogo di? Miniziye ka deen nin tɛ wa? Mariyamu t’ale lo bamuso ye wa? A dɔgɔcɛ te Zaki ni Yusufu ni Simɔn ani Zude ye wa? A dɔgɔmusow te dugu nin kɔnɔ yan wa? A do ye hakilitigiya ni kabakokɛ see nin sɔrɔ min?”—Matiyo 13:54-56.\nMɔgɔw y’a miiri ko Yezu ye u ka duguden dɔrɔn lo ye. U y’a fɔ u yɛrɛ kɔnɔ ko: “A bonyana an bɛɛ ɲɛɛ na yan! A be se ka kɛ Masiya ye cogo di?” Yezu ka hakilitigiya, a ka kabakow ani koo caaman wɛrɛw y’a yira ko a ye Masiya lo ye. O bɛɛ n’a ta, u ma la Yezu la sabu u tun b’a lɔn ka ɲɛ. Hali Yezu ka somɔgɔw yɛrɛ ma la a la. O kama, Yezu y’a fɔ ko: “Kira be boɲa sɔrɔ yɔrɔ bɛɛ, fɔɔ a ka dugumɔgɔw n’a ka somɔgɔw cɛma.”—Matiyo 13:57.\nTiɲɛn na, u ka dannabaliya ye Yezu kabakoya. O kama, “Yezu y’a bolo la banabagatɔ dɔw kan k’u kɛnɛya.” A ma kabako si kɛ yen ka fara o kan.—Mariki 6:5, 6.\nFiyentɔcɛ fila ye Yezu weele ko “Dawuda dencɛ.” U y’a yira o cogo la k’u lanin be mun lo la?\nYezu be kabako minw kɛ, Fariziɲɛw ye mun lo fɔ o koo la?\nNAzarɛtikaw ye Yezu minɛ cogo di ani mun na do?\nA ci dɔ ma A ci dɔ ma A ye kabakow kɛ, nka Nazarɛtikaw yɛrɛ ma la a la\njy sap. 48 ɲɛɛ 120-121


Kod 12 AKKDC08 - Masaba y'a fɔ Abramu ye ko: «Bɔ i ka - Bible Search\nKod 11 Kod 13\nMasaba be Abramu wele\n1- Masaba y'a fɔ Abramu ye ko: «Bɔ i ka jamana na, faran i ka mɔgɔw n'i faso la, ka taga jamana dɔ la, ne bena min yira i la.\n2Ne bena i kɛ siya dɔ faa ye,\nmin bena caya,\nne bena hɛrɛ kɛ i ye,\nk'i tɔgɔ boɲa.\nMɔgɔw bena hɛrɛ sɔrɔ i barika la.\n3- Mɔgɔ min mana duba kɛ i ye,\nne bena o tigi ta ɲa.\nMin mana i danga,\nne bena o ta cɛn.\nE le barika la,\ndugukolo kan siyaw bɛɛ\nbena hɛrɛ sɔrɔ.»\n4Abramu wilila ka taga i n'a fɔ Masaba y'a fɔ a ye cogo min na. Lɔti fana tagara n'a ye. Abramu sii tun ye saan bi wolonwula ni duuru ye a bɔwaati la Aran. 5A tagara n'a muso Sarayi ye, n'a dɔgɔnin dencɛ Lɔti ye, ani a ka nafolo bɛɛ, n'a ka jɔɔnw bɛɛ, u tun ye minw sɔrɔ k'u to Aran. U bɔra ka Kanaan jamana sira minɛ, ka taga se yen.\n6Abramu ye jamana nin cɛtigɛ fɔɔ ka taga se Sisɛmu mara la, More joyiri yɔrɔ la. O waati la, kanaanw tun be jamana nin kɔnɔ. 7- Masaba y'a yɛrɛ yira Abramu la k'a fɔ a ye ko: «Ne bena jamana nin d'i kɔmɔgɔ ma.» O la, Abramu ye sarakabɔyɔrɔ lɔ Masaba ye o yɔrɔ la, ale min tun y'a yɛrɛ yira a la. 8Abramu bɔra o yɔrɔ la ka taga kuluw yɔrɔ la Betɛli kɔrɔn ɲafan fɛ. A y'a ka fanibugu lɔ ka Betɛli to a tileben ɲafan fɛ, ka Ayi to a kɔrɔn ɲafan fɛ. A ye sarakabɔyɔrɔ lɔ Masaba ye o yɔrɔ la fana, ka Masaba bato yen. 9O kɔ, a ye sira minɛ tugu ka taga Kanaan jamana worodugu ɲafan fɛ.\nAbramu be taga Ezipiti\n10Kɔngɔ donna Kanaan jamana na. Abramu wilila ka taga Ezipiti jamana na, ka sigi yen, bari kɔngɔ nin tun juguyara. 11A surunyana Ezipiti la tuma min na, a y'a fɔ a muso Sarayi ye ko: «Ne y'a lɔn ko i cɛɛ ka ɲi. 12Ni Ezipitikaw ɲaa lara i kan, u ben'a fɔ ko i ye ne muso ye, o la, u bena ne faga k'i to yen. 13- Ne b'a ɲini i fɛ i k'a fɔ ko i ye ne dɔgɔmuso ye janko u ka ne minɛ ka ɲa i kosɔn, ne nii be kisi i sababu la.»\n14Abramu sera Ezipiti tuma min na, Ezipitikaw y'a ye ko a muso cɛɛ ka ɲi kosɔbɛ. 15Ezipiti masacɛ ka mɔgɔbabaw y'a ye tuma min na, u y'a koo fɔ a ye. U y'a minɛ ka taga n'a ye masacɛ ka soo. 16Masacɛ ye Abramu minɛ ka ɲa Sarayi kosɔn, ka misiw ni begɛnmisɛnw d'a ma, ani faliw, ni jɔncɛw ni jɔnmusow, ani ɲɔgɔmɛw. 17Nga Masaba ye masacɛ n'a ka somɔgɔw tɔɔrɔ kosɔbɛ Abramu muso Sarayi kosɔn. 18O la, masacɛ ye Abramu wele k'a fɔ a ye ko: «I ye mun le kɛ ne la ten? Mun na i m'a fɔ ne ye ko i ka muso lo? 19Mun na i y'a fɔ ne ye ko i dɔgɔmuso lo, fɔɔ ne y'a minɛ k'a kɛ n muso ye? Sisan, i muso filɛ nin ye. A minɛ ka taga n'a ye!» 20Masacɛ ye cii fɔ a ka mɔgɔw ye, k'u ka sira di Abramu ma a ka taga n'a ka muso ani a ka bololafɛnw bɛɛ ye.


Sam fɔlɔ 12 AKKDC08 - Samuyɛli y'a fɔ Isirayɛli jama - Bible Search\nSam fɔlɔ 11 Sam fɔlɔ 13\nSam fɔlɔ 12\nSamuyɛli ka ladilikan\n1Samuyɛli y'a fɔ Isirayɛli jama bɛɛ ye ko: «Aw ye fɛɛn o fɛɛn fɔ ne ye, ne sɔnna o bɛɛ la, ne ye masacɛ sigi aw kunna. 2Sisan, o masacɛ be aw kunna. Ne kɔni kɔrɔla fɔɔ n kuun gwɛra, ne deenw be n'aw ye yan. Ne kɛra aw kuntigi ye k'a ta n kanbelen tuma na fɔɔ ka na se bii ma. 3Ne filɛ aw ɲa. Ne ye koo minw kɛ aw la, aw k'o bɛɛ fɔ Masaba n'a ka mɔgɔ wolomanin ɲakɔrɔ. Ni n ye min ka misi bɔsi, a k'a fɔ, ni n ye min ka fali bɔsi, o tigi k'a fɔ. N ye min tɔɲɔ, o fana k'a fɔ, n ye min tɔɔrɔ, o tigi k'a fɔ fana. Ne ye n ɲaa tugu min ka kojugu kan a ka boɲafɛn kama, o tigi k'a yɛrɛ yira. Ne ben'a ɲɔgɔn kɔsegi aw ma.» 4U y'a jaabi ko: «I ma an tɔɲɔ ka ye, i fana ma an tɔɔrɔ ka ye. I ma foyi minɛ mɔgɔ si fɛ ka ye.» 5A y'a fɔ u ye tugu ko: «Masaba n'a ka mɔgɔ wolomanin kɛra an seerew ye bii, aw y'a fɔ ko aw ma foyi sɔrɔ n kama.» U y'a jaabi ko: «Ɔnhɔn.» 6- O tuma na, a y'a fɔ u ye ko: «Masaba le ye Musa ni Arɔn sigi aw faaw kunna, k'u bɔ Ezipiti jamana na.\n7«Sisan, aw ye gwɛrɛ ka na, ne bena aw kiti Masaba ɲakɔrɔ, a ye koɲuman minw bɛɛ kɛ aw n'aw faaw ye, o kosɔn. 8- Yakuba n'a kɔmɔgɔw sera Ezipiti tuma min na, tɔɔrɔ sera aw faaw ma yen, u ye Masaba daali, Masaba ye Musa ni Arɔn ci, olu ye aw faaw bɔ o yɔrɔ la ka na n'u ye yan. 9- Nga u ɲinɛna Masaba u ka Ala kɔ. O la, a y'a to Asɔri kɛlɛdenw kuntigi Sizera sera u kɔrɔ, ani filisiw ni mowabuw ka masacɛ, olu y'u kɛlɛ. 10- U kulera Masaba kɔ tugu ko u ye hakɛ kɛ, ko bari u y'ale to yen ka *Baali ni *Asitarite sɔn yɔrɔ caaman na. Ko sisan a k'u bɔsi u juguw bolo, k'olu ben'a bato. 11- Masaba ye Yerubaali, ni Bedan, ani Zɛfite, ni Samuyɛli wele, a y'aw bɔsi aw juguw bolo, minw b'aw lamini, aw tora hɛrɛ la. 12- Nga tuma min na aw y'a ye ko amoniw ka masacɛ Naasi be nana aw kama, aw ko ne ma: ‹Ayi! Masacɛ bena sigi an kunna.› O y'a sɔrɔ Masaba aw ka Ala le tun ye aw ka masa ye.\n13«Aw ye masacɛ min woloma, aw tun ye min ɲini, ale filɛ sa, Masaba ye masacɛ sigi aw kunna. 14Ni aw tora ka siran Masaba ɲa, n'aw be ale kelen bato, ka mɛnni kɛ a fɛ, ni aw ma muruti ka ban a ka kuma ma, aw n'aw ka masacɛ, min siginin be aw kunna, aw bena se ka bɛɛn ni Masaba aw ka Ala ye. 15Nga n'aw ma sɔn ka mɛnni kɛ Masaba fɛ, n'aw murutira ka ban a ka kuma ma, a bena aw tɔɔrɔ i n'a fɔ a y'aw faaw tɔɔrɔ cogo min na.\n16«Aw ka kɔnɔni kɛ yan tugu, Masaba bena kabako min kɛ aw ɲana, aw bena o ye. 17Tilemanawaati te nin ye wa? Ne bena Masaba daali, a ben'a kɛ saan be pɛrɛn, sanji be ben. O la, aw ben'a lɔn ko aw ye masacɛ ɲini minkɛ, aw ye kojuguba kɛ Masaba ɲakɔrɔ.» 18Samuyɛli ye Masaba daali, Masaba y'a kɛ saan pɛrɛnna, sanji benna o loon yɛrɛ la. Mɔgɔ bɛɛ siranna kosɔbɛ Masaba ni Samuyɛli ɲa.\n19Jama bɛɛ y'a fɔ Samuyɛli ye ko: «I ka Masaba i ka Ala daali i ka baaradenw ye, janko an kana sa, bari an ye masacɛ ɲini ka dɔ fara an ka hakɛ le kan.» 20Samuyɛli y'a fɔ jama ye ko: «Aw kana siran, aw kɔni ye kojuguw bɛɛ kɛ, nga aw kana aw kɔɔ sin Masaba ma, aw k'a bato n'aw kɔnɔ bɛɛ ye. 21Aw kana bɔ a kɔ. N'o tɛ, aw bena taga fɛɛn kuntan dɔw kɔ, minw tena aw mako ɲa, u fana tena se k'aw kisi, bari u te foyi ye. 22Masaba tɔgɔ ka bon. O le kosɔn, a tena sɔn k'a ka jama fili, bari a y'a latigɛ k'aw kɛ a ka jama ye. 23Masaba ka ne fana kisi ne kan'a hakɛ ta ka daaliliko dabila aw ye! Ne bena to k'aw kalan ka siraɲuman ni siratilennin don aw seen kɔrɔ. 24Aw ye siran Masaba ɲa ani k'a bato sɔbɛ la n'aw dusu bɛɛ ye. A ye sebagayako min kɛ aw ye, aw yɛrɛ ka miiri o la. 25Nga ni aw ye kojugu kɛ, aw ni aw ka masacɛ bena halaki.»


Jɛnɲɔgɔnya min be Yezu n’a Faa cɛ | Yezu ka ɲɛnamaya\nA KALAN KAAN NIN NA Afrikaans Albanais Allemand Alur Amharique Anglais Arabe Arménien Aymara Azéri Azéri (cyrillique) Baoulé Bassa (cameroun) Batak (Karo) Batak Toba Bicol Birman Boulou Bulgare Cambodgien Catalan Cebuano Chichewa Chinois mandarin (simplifié) Chinois mandarin (traditionnel) Chitonga Chitonga (Malawi) Chitumbuka Cibemba Coréen Creole de Maurice Creole seychelles Croate Créole haïtien Dangme Danois Drehu Efik Espagnole Estonien Ewé Fidjien Finnois Fon Français Ga Georgien Goun Grec Guarani Gujarati Hiligaynon Hongrois Hébreu Igbo Iloko Indonésien Isoko Italien Japonais Javanais Jula Kabye Kazakh Kazakh (Arabe) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Kwanyama Lingala Lituanien Lomwe Luganda Luo Luvale Macédonien Makua Malagach Malay Malayalam Maltais Maya Moore Ndau Ndébélé Ndébélé(Zimbabwe) Norvégien Nyaneka Nyungwe Néerlandais Népali Oromo Ossete Otetela Ourdou Ouzbek Ouzbek (romain) Pangasinan Papiamento (curaçao) Persan Pidgin nigérian Pidgin salomonien Polonais Portugais Quechua (Ancash) Quechua (Ayacucho) Quechua (Bolivie) Quechua (Cuzco) Romain Russe Samoan Sango Sena Sepedi Serbe Serbe (romain) Shona Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Tagalog Tahitien Tajiki Tatar Tcheque Thaï Tigrinya Tok pisin Tshiluba Tshwa Turc Turkmene Tuvaluan Twi Tzotzil Télougou Ukrainien Umbundu Vietnamien Wallis Waray-Waray Yoruba Zoulou tamoul tchouvache\nJɛnɲɔgɔnya min be Yezu n’a Faa cɛ\nALA YE YEZU FAA YE\nLAYIDU TARA SUKUNUNI KOO LA\nYahutu dɔw ye Yezu jalaki ko a ma lafiɲɛlon sariya labato sabu a ye cɛɛ dɔ kɛnɛya lafiɲɛlon na. Yezu y’u jaabi ko: “N Faa be baara la halibi, o la, ne fana b’a kɛ.”—Zan 5:17.\nYezu ye min kɛ, o tɛ Ala ka sariya tiɲɛ lafiɲɛlon koo la. Yezu be waajuli kɛ ani a be mɔgɔw kɛnɛya walisa k’a Faa ka baara ɲumanw ladegi. O lo kama, a be to ka koo ɲuman kɛ loon bɛɛ. Yezu ka jaabili y’a jalakibagaw kɔnɔ gwan kosɔbɛ ani u b’a ɲinina k’a faga. Mun na u dimina do?\nU b’a miiri ko Yezu tɛ lafiɲɛlon sariya labato sabu a be mɔgɔw kɛnɛya lafiɲɛlon na. Nka o dɔrɔn tɛ, u dimina kosɔbɛ fana sabu Yezu y’a fɔ ko ale ye Ala Dencɛ ye. Olu fɛ, ni Yezu ko Jehova y’ale Faa ye, a be komi a b’a yɛrɛ sumana ni Ala ye. U b’a jati k’o ye Ala tɔgɔ tiɲɛniko lo ye. Nka, Yezu ma siran u ɲɛ. A y’u jaabi walisa k’a yira ko jɛnɲɔgɔnya kɛrɛnkɛrɛnnin be ale ni Ala cɛ. A ko: “Deen koo ka di a Faa ye, o la a b’a ka koo kɛta bɛɛ yira a la.”—Zan 5:20.\nFaa ye ɲɛnamaya Dibaga ye ani a y’o yira galen tuma min na a ye setigiya di cɛɛ dɔw ma ka suu dɔw kunu. Yezu y’a fɔ ko: “N Faa be suuw kunun ka nii di u ma cogo min na, o cogo kelen na, a Deen fana be nii di a diyanamɔgɔw ma.” (Zan 5:21). O kuma kɔrɔ ka bon ani a be jigiya di mɔgɔ ma siniɲasigi koo la! Dencɛ be suuw lakununa Alako ta fan fɛ kabi sisan yɛrɛ. Yezu y’a fɔ ko: “Ne b’a fɔ aw ye ko ni mɔgɔ min ye n ka kuma lamɛn ka la n cibaga la, o tigi ye nii banbali sɔrɔ. A tena kiti, a niin bɔra saya la ka don hɛrɛ la ka ban.”—Zan 5:24.\nO tuma na, a tun ma fɔ yɔrɔ si ko Yezu ye mɔgɔ dɔ kunu ka bɔ saya la. Nka, a y’a fɔ a jalakibagaw ye ko suuw bena kunu yɛrɛ yɛrɛ la. A ko: “Waati bɛ na, mɔgɔ salen minnu bɛ kaburuw kɔnɔ, olu n’a kan mɛn. U na bɔ yen.”—Zan 5:28, 29, ABM.\nTiɲɛn lo ko Yezu lɔyɔrɔ ka bon kosɔbɛ. Nka, a y’a yira ka gwɛ ko Ala y’ale Kuntigi ye. A ko: “Ne te se ka foyi kɛ n yɛrɛ ma. . . . Ne te n yɛrɛ sago kɛra fɔɔ ne cibaga sago.” (Zan 5:30). Yezu be ni lɔyɔrɔba min ye Ala sagonata koo la, a siɲɛ fɔlɔ lo k’o ɲɛfɔ jamaba ɲɛɛ na. Nka, Yezu jalakibagaw be ni seereya wɛrɛw ye minw b’a yira ko Yezu lɔyɔrɔ ka bon. Yezu y’u hakili jigi ko: “Aw tun ye mɔgɔw ci Zan [Batizelikɛla] fɛ k’a ɲininga. A ye tiɲɛ fɔ aw ye ne ka koo la.”—Zan 5:33.\nA saan fila ɲɔgɔn ye nin ye, Zan tun y’a fɔ Yahutu diinan kuntigiw ye ko Mɔgɔ dɔ bena na ale kɔ min bena weele ko “Kiraba” ani “Ala ka Mɔgɔ wolomanin [wala Krista].” Yezu jalakibagaw tun y’o kuma mɛn (Zan 1:20-25). Yezu y’u hakili jigi ko u tun be bonya la kosɔbɛ Zan kan fɔlɔ la, nka sisan a be kaso la. O kɔ, Yezu y’a fɔ u ye ko: “Aw tun b’a fɛ ka nisɔndiya a ka yeelen fɛ waatinin kɔnɔ.” (Zan 5:35). Yezu ka seereya do kɔrɔtanin lo ka tɛmɛ Zan batizelikɛla ta kan.\nYezu ko: “Ne be minw kɛ [i n’a fɔ ka mɔgɔ kɛnɛya i ko a y’a kɛ cogo min na a ma mɛɛn], o le b’a yira ko Faa ye ne ci. N Faa min ye n ci, ale fana be ne koo fɔ.” (Zan 5:36, 37). Ɲɛyirali fɛ, Ala ye seereya kɛ Yezu koo la a batize tuma na.—Matiyo 3:17.\nTiɲɛn na, joo tɛ Yezu jalakibagaw fɛ ka ban ka la a la. U b’a fɔ k’u be Ala ka Kuma min sɛgɛsɛgɛ, o Kuma yɛrɛ be seereya kɛ Yezu koo la. Yezu y’a ka kuma kuncɛ ko: “N’aw tun lara Musa la, aw tun bena la ne la. Bari Musa ye ne le koo fɔ a ka sɛbɛ kɔnɔ. A ye min sɛbɛn, n’aw ma la o la, ne be min fɔra, aw bena se ka la o la cogo di?”—Zan 5:46, 47.\nMun na an be se k’a fɔ ko Yezu ye koo ɲuman kɛ lafiɲɛlon na minkɛ, a ma lafiɲɛlon sariya tiɲɛ?\nYezu be ni lɔyɔrɔba min ye Ala sagonata koo la, a y’o ɲɛfɔ cogo di?\nSeereya jumanw lo b’a yira ko Yezu ye Ala Dencɛ ye?\nA ci dɔ ma A ci dɔ ma Jɛnɲɔgɔnya min be Yezu n’a Faa cɛ\njy sap. 30 ɲɛɛ 74-75


Cɛf 19 AKKDC08 - O waati kelen na, masacɛ tun te - Bible Search\nCɛf 18 Cɛf 20\nBɛnzamɛn kɔmɔgɔw ka koo\n1O waati kelen na, masacɛ tun te Isirayɛlidenw fɛ. Levi kɔmɔgɔ dɔ tun siginin be Efarayimu mara kuluyɔrɔ daan na, ale tun ye muso dɔ kɛ a ka gɛrɛfɛmuso ye, ka bɔ Bɛtilehɛmu, Zuda mara la. 2Loon dɔ, a ka gɛrɛfɛmuso nin ye kodagabali dɔ kɛ a la, ka boli ka ta'a faso la Bɛtilehɛmu, Zuda mara la, ka kalo naani kɛ yen. 3Cɛɛ nin wilila ka tugu a kɔ janko ka ta'a nigɛnigɛ k'a minɛ ka na n'a ye. Cɛɛ nin tun y'a ka baaraden ni fali fila minɛ. U sera, muso nin y'a cɛɛ ladon a facɛ ka soo. A facɛ ye cɛɛ nin ye tuma min na, a y'a kunbɛn ni nisɔndiya ye. 4Cɛɛ nin birancɛ y'a minɛ k'a to a fɛ, tile saba. Cɛɛ nin tun be dumuni, ni minni kɛ ani ka la u fɛ yen. 5Tile naaninan loon, u wilila sɔgɔmada joona, Levi kɔmɔgɔ y'a yɛrɛ labɛn janko ka taga. Nga muso nin facɛ y'a fɔ a ye ko a ka dumuni kɔnɔ fɔlɔ, janko a ka fanga sɔrɔ ka sɔrɔ ka sira minɛ. 6U sigira ka dumuni kɛ ka minni kɛ ɲɔgɔn fɛ. O kɔ, muso nin facɛ y'a fɔ a ye ko a ka si o loon na tugu, ka se k'a yɛrɛ nisɔndiya. 7Cɛɛ nin wilila ko ale be taga, nga a birancɛ y'a karaba, a sira yen tugu. 8Tile duurunan loon, cɛɛ nin wilila sɔgɔmada joona ko ale be taga. Muso nin facɛ y'a fɔ a ye tugu ko ale b'a daali a ka fanga ɲini fɔlɔ, ko a k'a to tile ka suma fɔlɔ. U fila korila ka dumuni kɛ ɲɔgɔn fɛ. 9O kɔ, cɛɛ nin wilila ko a be taga n'a ka gɛrɛfɛmuso nin ye ani a ka baaraden, nga a birancɛ y'a fɔ ko a k'a filɛ, ko tile banna ka ban, suu kora, ko a ka la k'a yɛrɛ nisɔndiya, ko ni dugu gwɛra, u be wili sɔgɔmada joona ka sira minɛ, ka ta'a soo. 10Cɛɛ nin tun t'a fɛ ka la yen tugu, a wilila ka taga. A tagara se Zebuzi mara la, min ye Zeruzalɛmu ye. A sera n'a ka faliw ye, ni doni b'u kan, ani a ka gɛrɛfɛmuso.\n11Yanni u be se Zebuzi gɛrɛfɛ, o y'a sɔrɔ tile tun banna kosɔbɛ. A ka baaraden y'a fɔ a ye ko a k'a to u be taga si Zebuzi nunu fɛ. 12A kuntigi y'a fɔ a ye ko u tena don lonan dugu si la, Isirayɛlidenw te min kɔnɔ, ko u be taga fɔɔ Gibeya. 13O kɔ, a y'a fɔ tugu ko a k'a to u be taga dugu fila nunu dɔ la, Gibeya walima Arama, ko u be la o yɔrɔ la. 14U tɛmɛna ka taga, u k'u be se Gibeya gɛrɛfɛ, Bɛnzamɛn kɔmɔgɔw ka mara la, o y'a sɔrɔ tilekun be donna. 15U faranna ka taga Gibeya janko u ka se ka la o yɔrɔ la. Levi kɔmɔgɔ nin donna dugu kɔnɔ ka taga sigi dugu forobayɔrɔ la. Mɔgɔ si ma sɔrɔ min b'u ladon a ka soo janko u ka la yen.\n16O y'a sɔrɔ cɛkɔrɔba dɔ bɔr'a ka foro la baara kɛyɔrɔ wulafɛ n'a be nana soo. Ale tun ye Efarayimu mara kuluyɔrɔ mɔgɔ dɔ ye, min tun nana sigi Gibeya dugu kɔnɔ. O dugu nin kɔnɔ mɔgɔw tun ye Bɛnzamɛn kɔmɔgɔw ye. 17Cɛkɔrɔba nin ko a be filɛli kɛ, a ye lonancɛ nin ye, a y'a fɔ a ye ko: «E be tagara min? E bɔra min?» 18Cɛɛ nin y'a jaabi ko: «An bɔra Bɛtilehɛmu, Zuda mara la, an be tagara Efarayimu mara kuluyɔrɔ daan na, o le ye ne ka yɔrɔ ye. Ne tun tagara Bɛtilehɛmu, Zuda mara la, sisan ne be segira Masaba ka soo. Ne ma jatigila sɔrɔ ka jigi yen. 19An ka faliw ka dumuni be yen. Ne, i ka baaraden cɛman, n'i ka baaraden musoman, ani kanbelen nin ka dumuni ni duvɛn b'an fɛ. Foyi dɛsɛnin te an na.» 20Cɛkɔrɔba nin y'a fɔ ko: «Ala ka hɛrɛ kɛ i ye. Ne bena lɔ n'aw ka doni bɛɛ ye. Aw kana la dugu forobayɔrɔ nin na.» 21U donn'a ka soo kɔnɔ, cɛkɔrɔba nin ye faliw ka dumuni di u ma, lonan nunu ye jii sɔrɔ k'u seen ko. O kɔ, u ye dumuni kɛ ka minni kɛ.\n22- K'u to dumuni na, dugumɔgɔkolonw nana soo lamini, ka daa gosi kosɔbɛ, k'a fɔ cɛkɔrɔba ye, min tun ye sotigi ye ko: «Cɛɛ min donna i fɛ, a to a ka bɔ an be la n'a ye i n'a fɔ muso.» 23Sotigi nin bɔra k'a fɔ u ye ko: «Ayi, ne balimaw, aw kana kojugu kɛ. Ne b'aw daali bari cɛɛ nin jigira ne le fɛ, aw kana kodagabali nin kɛ. 24Denmuso be ne fɛ, min ma cɛɛ lɔn fɔlɔ, cɛɛ nin ka gɛrɛfɛmuso fana be yen. Ne ben'a to olu be bɔ aw fɛ, aw ka olu minɛ k'aw sago kɛ u la. Nga aw kana kodagabali nin ɲɔgɔn kɛ cɛɛ nin na.» 25Mɔgɔ nunu tun te sɔnna ka mɛnni kɛ minkɛ, cɛɛ nin y'a ka gɛrɛfɛmuso nin minɛ k'a di u ma kɛnɛma. U y'a minɛ ka la n'a ye k'a tɔɔrɔ fɔɔ ka taga dugu gwɛ. Sɔgɔmada joona, u y'a to yen ka taga.\n26Dugu gwɛra, muso nin tagara ben a cɛɛ ka jatigi soo daa la, ka to yen fɔɔ dugu gwɛra. 27Cɛɛ nin wilila sɔgɔma ka daa yɛlɛ, a tun b'a fɛ ka taga. A y'a ka gɛrɛfɛmuso nin lanin sɔrɔ duguma soo daa la, a bolo be koon jukɔrɔ. 28Cɛɛ nin y'a fɔ muso ye ko a ka wili u be taga, nga muso m'a jaabi. Cɛɛ y'a ta k'a la a ka fali kan, ka taga n'a ye a ka soo. 29- A ser'a ka yɔrɔ la tuma min na, a y'a ka gɛrɛfɛmuso nin tigɛtigɛ k'a kɛ yɔrɔ tan ni fila ye, k'o ci Isirayɛlidenw ka maraw bɛɛ la. 30Ni mɔgɔ o mɔgɔ y'o ye, olu b'a fɔ ko nin koo nin ɲɔgɔn ma kɛ ka ye kabini Isirayɛlidenw bɔra Ezipiti jamana na fɔɔ ka na se bii ma. Levi kɔmɔgɔ nin tun be mɔgɔ nunu cira tuma min na, a tun y'a fɔ olu ye ko u ka to k'a fɔ Isirayɛlidenw bɛɛ ye ko: «Nin koo nin ɲɔgɔn kɛra ka ye kabini loon min na Isirayɛlidenw bɔra Ezipiti jamana na wa?» Ko u ka miiri o la, ka ɲɔgɔn ɲininga ani ka dɔ fɔ.d


Bibulu ka maanaw: Yezu be kɔsegi sankolo la - Jehova Seerew ka ɛntɛrɛnɛti yɔrɔ daganin\nYEZU y’a yɛrɛ yira a ka kalandenw na siɲɛ caaman tugun. Loon dɔ la, kalanden kɛmɛ duuru ɲɔgɔn y’a ye. I b’a lɔn a tun ye min fɔ u ye wa? A kumana Ala ka Masaya koo la n’u ye. Jehova ye Yezu ci ka na dugukolo kan walisa a ka mɔgɔw kalan Ala ka Masaya koo la. A tora k’o lo kɛ, hali a lakununi kɔ.\nI hakili b’a la Ala ka Masaya ye fɛɛn min ye wa? Ala ka gofɛrɛnɛman lo sankolo la. A ye Yezu lo sugandi k’a kɛ masacɛ ye o kun na. Yezu bena kɛ masacɛ kabakoman ye. A y’o yira a kɛtɔ ka kɔngɔtɔw balo, ka banabagatɔw kɛnɛya ani ka suuw lakunu yɛrɛ i ko an y’a ye ka tɛmɛ.\nO la do, dugukolo bena kɛ cogo di tuma min na Yezu bena to sankolo la ka kuntigiya kɛ fɔɔ saan waa kelen? Dugukolo kuru bɛɛ bena kɛ alijɛnɛ cɛɲumanba ye. Kɛlɛw, kojugukɛ, banaw ani hali saya yɛrɛ tɛna kɛ tugun. An b’a lɔn ko o bena kɛ tiɲɛn na sabu Ala ye dugukolo dan walisa a ka kɛ alijɛnɛ ye. O le y’a to a daminɛ na a tun ye Edɛn nankɔ dilan. Yezu bena a janto ka Ala sago dafa dugukolo ta fan fɛ.\nSisan, wagati sera Yezu fɛ ka kɔsegi sankolo la. A tun tora k’a yɛrɛ yira a ka kalandenw na tile 40 kɔnɔ. Sisan kɔni, u lanin b’a la ko a ɲɛnaman lo. Nka sanni a ka taga k’a ka kalandenw to yen, a y’a fɔ u ye ko: ‘Aw kana aw yɔrɔ janya Zeruzalɛmu na fɔɔ hakili senu ka jigi aw kan.’ Hakili senu ye Ala ka baarakɛ fanga lo ye min bena kalandenw dɛmɛ ka Ala sago kɛ. An be se k’a suma ni fɔɲɔ ye. A laban, Yezu ye cii di u ma ko: ‘Aw ka waajuli kɛ ne koo la fɔɔ ka taga se diɲɛ faan bɛɛ la.’\nO kuma fɔnin kɔ, koo kabakoman dɔ kɛra. Yezu kɔrɔtara ani a y’a daminɛ ka yɛlɛ sankolo la i ko i ɲɛɛ b’a la jaa kan. O kɔ, sankaba dɔ donna ale n’a ka kalandenw cɛ k’a dogo u la. Yezu tagara sankolo la, ani k’a to yen a y’a daminɛ k’a ka kalandenw mara dugukolo kan.\n1 Korɛntikaw 15:3-8; Yirali 21:3, 4; Kɛwaliw 1:1-11.\nLoon dɔ la, kalanden joli lo ye Yezu ye, ani a ye mun lo fɔ u ye?\nAla ka Masaya ye mun ye, ani ɲɛnamaya bena kɛ cogo di dugukolo kan Yezu ka saan waa kelen mara wagati la?\nYezu tora k’a yɛrɛ yira a ka kalandenw na tile joli kɔnɔ, nka wagati sera a fɛ ka mun lo kɛ sisan?\nSanni Yezu ka taga k’a ka kalandenw to yen, a y’a fɔ u ye k’u ka mun lo kɛ?\nI ɲɛɛ be mun lo la jaa kan, ani mun lo y’a to Yezu ka kalandenw m’a ye tugun?\nAn ka 1 Korɛntikaw 15:3-8 kalan.\nMun lo y’a to Pol jigi siginin sera ka kuma Yezu lakununi koo la, ani kerecɛnw jigi siginin be se ka kuma mun lo koo la bi? (1 Kor. 15:4, 7, 8; Ez. 2:2, 3; Mat. 24:14; 2 Tim. 3:1-5)\nKɛwaliw 1:1-11 kalan.\nI ko a tun kɔnna ka fɔ Kɛwaliw 1:8 kɔnɔ, waajuli baara kɛra ka se fɔɔ hakɛ juman ani yɔrɔ juman ma? (Kɛw. 6:7; 9:31; 11:19-21; Kɔl. 1:23)\nYezu Krista be Ala kinibolo fɛ\nYezu tun bena mun lo kɛ tuma min na a be kɔnɔni kɛra wagati ka se walisa a ka wuli a juguw kama?\nA ci dɔ ma A ci dɔ ma Maana 104nan: Yezu be kɔsegi sankolo la


Kod 40 AKKDC08 - O koow tɛmɛnin kɔ, loon dɔ, Ezipiti - Bible Search\nKod 39 Kod 41\n1O koow tɛmɛnin kɔ, loon dɔ, Ezipiti masacɛ ka baarakɛla fila y'a hakɛ ta: a ka dɔrɔ dibagaw kuntigi n'a ka buru dilanbagaw kuntigi. 2Masacɛ dimina kuntigi fila nunu kɔrɔ, minw ye a ka dɔrɔ dibagaw kuntigi ye, ni burudilanbagaw kuntigi. 3A kɔlɔsibagaw kuntigi be kasobon min kunna, a y'u datugu yen, Yusufu tun datugunin be yɔrɔ min na fana. 4Kasodenw kɔlɔsibagaw kuntigi y'u ka koɲa to Yusufu bolo, a ka to k'u filɛ.\nKasodenw ka sikow kɔrɔw\nU ye waati dɔ kɛ kaso la yen.\n5Loon dɔ sufɛ, u fila bɛɛ sikora k'u to kaso la, Ezipiti masacɛ ka dɔrɔ dibaga n'a ka buru dilanbaga. Kɔrɔ tun be o siko nunu kelen kelen bɛɛ la. 6O dugusagwɛ, Yusufu donna u ka yɔrɔ la k'a sɔrɔ u ɲaa sisinin lo. 7A y'u ɲininga ko: «Mun y'a to aw ɲaa kumunin lo bii?» 8U y'a jaabi ko: «An sikora, mɔgɔ si te yan ka siko nunu kɔrɔ fɔ an ye.» Yusufu y'a fɔ u ye ko: «Siko kɔrɔ fɔ koo te Ala ka koo ye wa? Aw ka siko nunu lakali ne ye.»\n9Dɔrɔ dibagaw kuntigi y'a ka siko lakali Yusufu ye. A ko: «Ne sikora k'a ye ko *ɛrɛzɛnsun dɔ tun be ne ɲakɔrɔ. 10Bolo saba tun be ɛrɛzɛnsun nin na. A nugura ka feeren kɛ, a deenw mɔnna. 11Ezipiti masacɛ ka minfilen tun be ne bolo, ne ye ɛrɛzɛn nunu tigɛ k'u bisi a ka filen kɔnɔ k'a don a bolo.» 12Yusufu y'a fɔ a ye ko: «O kɔrɔ filɛ nin ye. Bolo saba nunu ye tile saba ye. 13Yanni tile saba, masacɛ bena i kuun kɔrɔta, k'i bila i ka baarakɔrɔ la tugu. I bena masacɛ ka filen don a bolo i n'a fɔ i tun be to k'o kɛ cogo min na. 14Nga n'i ye hɛrɛ sɔrɔ tuma min na, e k'i hakili to ne la ka koɲuman kɛ ne ye. Ne b'i daali i ka ne koo fɔ masacɛ ye ka ne bɔ kaso nin kɔnɔ. 15Bari u ye ne minɛ ka bɔ eburuw ka jamana na ka na ni ne ye fanga na. Ne ma foyi kɛ yan fana min ka kan ni kaso ye.»\n16Burudilanbagaw kuntigi y'a ye ko Yusufu ye kɔrɔ min fɔ siko nin la, k'o ka ɲi. A y'a fɔ Yusufu ye ko: «Ne fana sikora. Buru tun be sinsin saba kɔnɔ ne kuun na. 17Masacɛ ka dumunifɛn wusuninw sifa bɛɛ tun be sanfɛ sinsin kɔnɔ, nga kɔnɔw tun be o dumuna sinsin kɔnɔ ne kuun na.» 18Yusufu y'a jaabi ko: «O kɔrɔ filɛ nin ye. Sinsin saba nunu ye tile saba ye. 19Yanni tile saba, masacɛ bena i kuun tigɛ k'i dulon yiri la. Kɔnɔw bena i suu dumu.»\n20O tile sabanan loon le tun ye masacɛ ka wololon ɲanagwɛ ye. A ye dumuniba dilan a ka dugu kuntigiw bɛɛ ye. A ye dɔrɔ dibagaw kuntigi ni burudilanbagaw kuntigi bɔ kaso la a ka baaradenw ɲana. 21A ye dɔrɔ dibagaw kuntigi sigi tugu a ka baara la, o la, a y'a daminɛ tugu ka to ka masacɛ ka filen don a bolo. 22Nga a ye burudilanbagaw kuntigi dulon i n'a fɔ Yusufu tun y'a fɔ u ye cogo min na a ka siko kɔrɔ fɔtuma na.\n23Dɔrɔ dibagaw kuntigi hakili ma to Yusufu la, a ɲinɛn'a kɔ.


<< < Ezayi 8 > >>\nKapege ŋga Asiri tara fɛnnɛ pe yaa ka pye\n1 Yawe Yɛnŋɛlɛ làa na pye fɔ: «Yiri ma walaga gbeŋɛ wa lagaja, ma yɔɔnrɔ tugbɔɔrɔ ta yɔnlɔgɔ wi na, ma yo fɔ: ‹Mahɛri Shalali Hashi Bazi›, ko kɔrɔ wo ŋa fɔ: ‹Ye fyɛɛlɛ ye yaara ti koli, ye gbinri ye yarijɛndɛ ti shɔ†!› » 2 A mì si leele pele lɛ ma pe pye na sɛrɛfɛnnɛ jɛmbɛlɛ. Poro pàa pye saraga wɔfɔ Uri konaa Yeberekiya pinambyɔ Zakari.\n3 Ko puŋgo na, a mì si ye Yɛnŋɛlɛ yɔn sɛnrɛ yofɔ jɛlɛ wi kɔrɔgɔ, wo ŋa wi yɛn na jɔ we. A wì si kugbɔ lɛ ma pinambyɔ se. A Yawe Yɛnŋɛlɛ lì silan pye fɔ: «Wi mɛgɛ ki taga maa wi yinri: ‹Mahɛri Shalali Hashi Bazi,› ko kɔrɔ wo yɛn fɔ: ‹Ye fyɛɛlɛ ye yaara ti koli, ye gbinri ye yarijɛndɛ ti shɔ!› 4 Katugu sanni pyɔ wi sa ya wi yo fɔ: ‹Baba› nakoma ‹Nɔ,› Asiri tara wunlunaŋa wi yaa pan mbe Damasi ca yarijɛndɛ naa Samari ca fɛnnɛ pe kɛɛ yaara ti koli mbe kari ti ni.»\n5 A Yawe Yɛnŋɛlɛ lì si para na ni naa, ma yo fɔ:\n6 «Kì kaa pye ki tara nda ti woolo pè je Silowe lawege tɔnmɔ pi na,\npo mba pi ma yɛgɛ to na fuun yɔɔrɔ,\nma saa na yɔgɔri Erezɛn wo naa Eremaliya pinambyɔ pe kala na†,\n7 ki kala na, ye wele, we Fɔ wi yaa Efirati gbaan tɔnŋgbɔɔ mba pi yɛn fanŋga ni pi yirige mboo wa pe na;\npo pi yɛn Asiri tara wunlunaŋa wo naa wi fanŋga ki ni fuun.\nGbaan wi yaa yin fɔ mbe toro wi yɔn koŋgo ki na, mbe jaraga mboo kanŋgara lara ti ni fuun ti yin.\n8 Wi yaa ka fo mbe ye wa Zhuda tara ti ni,\nwi yaa ka yin mbe fo mbe lagapyew ki shɔ,\ntɔnmɔ pi yaa ka leele pe yigi yɔlɔgɔ†.\nPi yaa jaraga mbe kari fɔ lege, mbɔɔn tara ti lagapyew ki yin, Emanuwɛli.»\nEmanuwɛli wi cew tawa kacɛn\n9 Yoro cɛngɛlɛ woolo wele, yaa malaga kɔŋgɔlɔ waa;\nfyɛrɛ gbɔrɔ yaa ka ye yigi.\nYe ni fuun ye nuŋgbogolo jan,\nyoro taleere fɛnnɛ wele.\nYe ye yɛɛ gbɛgɛlɛ malaga ki na;\n10 Ye kagala kele kɔn ye tɛgɛ mbe pye;\nke yaa ka jɔgɔ.\nYe yo ye ye yɔn ki wa nuŋgba;\nki kala li se yɔn,\nkatugu Yɛnŋɛlɛ li yɛn we ni.\nWe daga mbaa fyɛ Yɛnŋɛlɛ lo yɛgɛ\n11 Pa Yawe Yɛnŋɛlɛ lìgi yo na kan yɛɛn, sanga ŋa ni làa na yigi li kɛɛ ki ni, mala yɛri ma yo mi ka kaa tanri ki tara woolo pe tangalɔmɔ pi na.\n12 Lì yo fɔ: «Yaraga ŋga ki leele mbele pe maa yinri yɔnlemɛ,\nyaga kaa ki yinri yɔnlemɛ.\nPe maa fyɛ yaraga ŋga yɛgɛ, yaga kaa fyɛ ki yɛgɛ;\nki ka kaa ye sunndo wi kɔɔn ye na fun.\n13 Yawe Yɛnŋɛlɛ na yawa pi ni fuun fɔ lo ye daga mbaa jate Yɛnŋɛlɛ na li yɛn kpoyi,\nlo ye daga mbaa gbogo,\nlo ye daga mbaa fyɛ li yɛgɛ.\n14 Li yɛn larasaga ŋga ki yɛn kpoyi,\nɛɛn fɔ li yaa ka pye sinndɛlɛgɛ ŋga leele pe yaa kaa kunrugu ki na;\nli yaa ka pye walaga ŋga Izirayɛli tara wunluwɔ shyɛn woolo pe yaa kaa kunrugu ki na mbaa tuunri,\nmbe pye paa mɛrɛ naa pɛnɛ yɛn Zheruzalɛmu ca woolo pe na.\n15 Lelɛgɛrɛ yaa ka kurugo ki na,\npe yaa ka toori mbe pe yɛɛ kaari;\npe yaa ka pe yigi pɛnɛ ni, na pe se ya wɔ wa li ni.»\nYɛnŋɛlɛ yɔn sɛnrɛ yofɔ wi daga mbaa Yɛnŋɛlɛ li singi\n16 Ki sɛrɛya sɛnrɛ nda ti gbegele mari tɛgɛ, ki nagawa sɛnrɛ nda ti tɔn ma tɛgɛrɛ tɛgɛ ti na, mari tɛgɛ na fɔrɔgɔfɛnnɛ pe kan. 17 Mi yɛn na wele Yawe Yɛnŋɛlɛ lo yeri, lo na lìli yɛɛ lara Zhakɔbu setirige piile pe na we; mìlan jigi wi taga lo na. 18 Piile mbele Yawe Yɛnŋɛlɛ li kan na yeri, mi ŋa pe ni. We yɛn kagala ŋgele ke yɛn na paan ke kacɛn konaa ma pye yaraga ŋga ki ma lere nuŋgbolo kan laga Izirayɛli tara ti ni; pa ki wogo kì yiri wa Yawe Yɛnŋɛlɛ na yawa pi ni fuun fɔ li yeri, lo na li cɛnsaga ki yɛn wa Siyɔn yanwiga ki na we.\n19 Na leele pele ka ye pye mbe yo fɔ leele mbele pe maa kuulo pe yewe, ye kari ye sa pe yewe konaa jɛlɛfɛnnɛ pe ni, poro mbele pe maa kalɛgɛrɛ sɛnrɛ yuun, na kɔngɔri; na paga yo fɔ: «Naga yɛn ma, cɛngɛlɛ kee daga mbaa ke yarisunndo ti gbogo wi le? Konaa mbaa kuulo pe yewe weele pe kan wi le?» Kona ye pe yɔn sogo fɔ: 20 «Yɛnŋɛlɛ li lasiri naa li sɛrɛya sɛnrɛ to we daga mbaa tanri ti na.» Na lere ŋa si para mbe yala ko sɛnrɛ to ni, wo se ka lalaaga yanwa pi yan.\n21 Pe yaa ka tara ti pari mbe toro, tege naa fuŋgo ki ni; na fuŋgo ki ka ka wɛri pe na, pe yaa ka nawa ŋgban mbaa pe wunlunaŋa wi daŋgi konaa mbaa pe yɛngɛŋgɛlɛ ke daŋgi. Pe yaa ka pe yɛrɛ ti yirige wa naayeri, 22 ko puŋgo na, mbe yɛrɛ ti sogo mbaa tara ti wele. Pe se ka yaraga ko ka yan, kaawɔ jatere piriwɛn, naa diwi konaa lawɔrɔ ndorogo. Pe Yaa ka pye wa diwi wɔlɔ li ni.\nPè pyɔ se we kan\n23 Ɛɛn fɔ koni, lawɔrɔ ti yɛn leele pe na laga tara nda ni, diwi wi se koro wa ki tara ti ni sanga pyew. Ali mbege ta Zabulɔn tara naa Nɛfitali tara tìla tifagawa ta wagati ŋa wì toro faa wi ni, ɛɛn fɔ wa wagati ŋa wila paan wi ni, gbɔgɔwɔ yaa ka pye ki kɔgɔje konɔ yɔn tara ti na, Zhuridɛn gbaan wi yɔnlɔ yirisaga kɛɛ tara ti na, konaa Galile tara nda ti yɛn cɛngɛlɛ sanŋgala ke tara ti na.


MAKABEW FILANAN 4 AKKDC08 - Simɔn y'a ka siya janfa - Bible Search\nMAKABEW FILANAN 3 MAKABEW FILANAN 5\nMAKABEW FILANAN 4\n1Simɔn y'a ka siya janfa cogo min na ka Alabatosoba nafolo koo fɔ Apoloniyusi ye, an y'o fɔ ka tɛmɛ. Ale Simɔn kelen kelen le tagara ɲa ka galon la Oniyasi kan ko Oniyasi le kɛra sababu ye gwɛrɛgwɛrɛko nin ye Eliwodɔri sɔrɔ k'a tɔɔrɔ. 2Dugu ɲumankɛla, mɔgɔ min b'a baden zuwifuw tanga, sariyaw bato ka di min ye haali, Simɔn y'a jaa gwɛlɛya k'a fɔ ko ale lo b'a fɛ ka duu siri faamacɛ la k'a ka fanga cɛn. 3O juguya nin tagara ɲa fɔɔ Simɔn ka mɔgɔw dɔ ye fagaliw kɛ. 4Oniyasi y'a ye k'o keliya nin be juguyara ka taga minkɛ, ani ko Siriba ni Fenisi mara kuntigi, min ye Menɛsite dencɛ Apoloniyusi ye, ko ale tun be Simɔn ta tɔɔ juguyara ka taga minkɛ, 5a wilila ka taga masacɛ fɛ. Nga a ma ta'a ka mɔgɔw si jalakiyɔrɔ dɛ, a tagara bɛɛ ka hɛrɛ le kama, u kelen kelen bɛɛ. 6Sabu a y'a ye ko ni masacɛ ma dɔ fɔ, ko hɛrɛ tena sɔrɔ mara nin kɔnɔ, Simɔn ten'a ka nalomanyakow dabila.\n7Masacɛ Selekusi sanin kɔ, Antiyokusi min be wele ko Epifani, ale sigir'a nɔɔ na masaya la. Oniyasi baden Zasɔn ye duu siri a la ka sarakalasebagaw kuntigiya bɔsi a la. 8Zasɔn tagara ɲɔgɔnye kɛ ni masacɛ ye, k'a fɔ a ye ko ale bena warigwɛ tɔni tan bɔ u ka nisɔngɔ la k'a di a ma, ani ka tɔni fila ni kilo kɛmɛ fila bɔ yɔrɔ wɛrɛ k'o far'a kan. 9A y'a daa di fana ko ale bena warigwɛ tɔni naani fana di, ni masacɛ sɔnna ka sira di ale ma, janko ale be kanbelenw ka tolonkɛyɔrɔ ni kalanyɔrɔ lɔ, ani ka Zeruzalɛmukaw tɔgɔ sɛbɛn, minw be se ka kɛ Antiyɔsikaw ye. 10Masacɛ sɔnna, a ye sira di Zasɔn ma yɔrɔ min na dɔrɔn, a y'a ka siya ka koo yɛlɛma k'o kɛɲɛ ni girɛkiw ta ye. 11Zuwifuw tun ye ɲasuma min sɔrɔ masacɛkɔrɔw fɛ Epolɛmu facɛ Zan sababu la, Zasɔn y'o cɛn, ani koo minw sigira n'u bɛ bɛn sariya ma, ka koo bɛnbaliw bila seen kan. Kɔfɛ, u sɔrɔla ka Zan deen Epolɛmu nin ci lasigidenya la Ɔrɔmu ka bɛɛn wɛrɛ kɛ ni Ɔrɔmukaw ye. 12Zasɔn ye tolonkɛyɔrɔ lɔ a yɛrɛ sago la kulu kɔrɔ, girɛkiw ka joso dɔ tun be kulu min kan, ka kanbelenŋanaw kɔnɔnasu ka to ka tolon dege yen girɛkiw ta cogo la. 13A kɛra ten, girɛkiya ni lonanw ka koo ye sanga sɔrɔ jamana kɔnɔ kosɔbɛ. O kɛra Zasɔn sababu la, mɔgɔjugu tigitigi! Alaɲasiranbali nin tun man kan ni sarakalasebagaw ka kuntigiya ye! 14A kɛra ten fɔɔ sarakalasebagaw tun te jantora kosɔbɛ sarakabɔ la tugu. U tun te sɔn Alabatosoba koow ma, u tun te sarakabɔ jati tugu. Nga n'u mana nigɛ gosikan mɛn dɔrɔn, u be girin le ka taga yen, ka tolonkɛtulu tilan ɲɔgɔn cɛ. Ala ka sariya la, o daganin tɛ. 15U tun te boɲa si lara u faso ka landaw kan. Girɛkiw ka koow le tun ka di u ye haali. 16O le y'a to u ye tɔɔrɔ sɔrɔ o la. U tun b'a fɛ ka mɔgɔ minw ladege cogo bɛɛ la, olu tun be sɛgɛn la u kan. 17Ala ka sariya cɛnbaga te to gwansan do. Koo nataw bena o yira.\nLonanw be fanga sɔrɔ Zeruzalɛmu\n18U tun be to ka farikolotolon dɔ kɛ Tiri dugu kɔnɔ saan naani naani bɛɛ la. Masacɛ tun be na o ɲanagwɛ nin na. 19Zeruzalɛmuka minw be jati Antiyɔsikaw ye, Zasɔn mɔgɔjugu ye olu dɔw ci ni warigwɛkuru kɛmɛ saba ye min bena kɛ saraka ye Erakilɛsi ma. Mɔgɔ minw tun cira ni wari nin ye, olu y'a jati k'a ye k'o wari nin ma ɲi ka taga di o yɔrɔ la, ko a bena mara ka koo wɛrɛ dilan. 20Cidenw ye wari nin kɛ ka kɛlɛkɛkurunw dilan, k'a sɔrɔ wari nin cibaga tun ko a ka kɛ saraka le ye Erakilɛsi ma. 21Menɛsite dencɛ Apoloniyusi tun cira ka taga Ezipiti, masacɛ Filometɔri ka kɔɲɔya la. Antiyokusi y'a mɛn ko ale ka masaya man di o masacɛ nin ye. O la, a jantor'a yɛrɛ la. O kamanagwan y'a to a nana Zope, ka bɔ yen ka taga Zeruzalɛmu. 22Zasɔn ni dugu mɔgɔw y'a kunbɛn ni boɲaba ye. U y'a kunbɛn ni tasuma mananinw ye, ka to ka tɛgɛrɛ fɔ a ye. O tɛmɛnin kɔ, a tagara Fenisi mara la n'a ka kɛlɛdenw ye.\nMelelasi be kɛ sarakalasebagaw kuntigiba ye\n23Saan saba tɛmɛnin kɔ, Zasɔn ye Menelasi ci masacɛ fɛ ni warigwɛ ye, janko ka kobabaw ɲanabɔko sira sɔrɔ a fɛ. Simɔn tɔgɔla min koo fɔra ka tɛmɛ, ale dɔgɔcɛ le ye Menelasi ye. 24Menelasi donna masacɛ fɛ k'a yɛrɛ kɛ mɔgɔbaba sifa dɔ ye, u ka ɲɔgɔnye tuma na, fɔɔ a ye sira sɔrɔ a yɛrɛ ka koo la. Menelasi kɛra sarakalasebagaw kuntigi ye ten, a ye warigwɛ tɔni seegi di ka tɛmɛ Zasɔn ta kan k'a janfa ten. 25A kɔsegira Zeruzalɛmu ni masacɛ ka sɛbɛw ye minw b'a yira k'o baara nin kalifar'a ma. Sarakalasebagaya sɔɔn tun t'a la yɛrɛ. A tun be i ko faamajugu, walima wara diminin. 26Zasɔn tun y'a yɛrɛ baden janfa cogo min na, mɔgɔ wɛrɛ fana y'ale janfa ten, a bolila ka taga sigi amoniw ka mara la. 27Menelasi kɔni sigira fanga na, nga a tun y'a daa di masacɛ ma warigwɛ min la, a tun t'o dira. 28K'a sɔrɔ kɛlɛkuntigi Sɔsitarati min be Zeruzalɛmu kɛlɛdenw kunna, ale tun be to k'a kanni. Bari, nisɔngɔ minw be to ka minɛ, olu tun be di ale lo ma. A laban, masacɛ y'u fila bɛɛ wele o la. 29Menelasi y'a balimacɛ Lizimaki bil'a nɔɔ na sarakalasebagaw kunna, Sɔsitarati ye Karatɛsi bil'a nɔɔ na Sipɔrɔ kɛlɛdenw kunna.\nAndoroniki be Oniyasi faga\n30O waati la fana, Tarasikaw, ni Malɔsikaw tun murutira bari, masacɛ tun y'o dugu nunu di a ka gɛrɛfɛmuso Antiyokisi ma boɲafɛn ye. 31O la, masacɛ teliyara ka taga yen, ka o ɲanabɔ. A ye Andoroniki bil'a nɔɔ na ka sɔrɔ ka taga. Andoroniki tun y'a ka mɔgɔbabaw dɔ ye. 32O kɛra sababuɲuman ye Menelasi fɛ. A ye Alabatosoba ka minan sanulaman dɔw soɲa ka taga Andoroniki boɲa n'o ye, a sera ka dɔw fana feere Tiri n'a gɛrɛfɛduguw la. 33Oniyasi ye kunnafoni jɔnjɔn sɔrɔ o koo nin na tuma min na, a wilila ka taga dogo Dafinekaw ka jobon dɔ kɔnɔ Antiyɔsi gɛrɛfɛ, ka Menelasi sɔngɔ. 34O la, Menelasi tagara ni Andoroniki ye danna k'a gwan a kun ko a ka Oniyasi faga ka bɔ yen. Andoroniki tagara Oniyasi fɛ cekuya la k'a daa di a ma. A lar'a la. A y'a bolo don a bolo ka bɔ n'a ye a ka dogoyɔrɔ la, nga siga dɔɔni tun b'a la. U bɔtɔ dɔrɔn, a ye Oniyasi faga, a ma miiri tiɲɛ la yɛrɛ. 35Ka cɛɛ nin faga denjuguya la ten, o koo nin ye zuwifuw dimi kosɔbɛ, ani mɔgɔ caaman siya wɛrɛw cɛma.\nMɔgɔfagala ka sara b'a ɲa\n36Masacɛ Antiyokusi kɔsegira ka bɔ Silisi mara la tuma min na, dugu kɔnɔ zuwifuw ni girɛki minw tɔɔrɔnin be Oniyasi fagako nin kama, olu nana masacɛ fɛ o tilenbaliyako nin kama. 37Koo nin y'a nii tɔɔrɔ fɔɔ a daan na, a dusu kasira haali, fɔɔ a ɲaji woyora banbaga ka hakilitigiya n'a ka tilenninya kosɔn. 38Dimikojugu fɛ, a k'u ka faamaduloki wuleman nin bɔ Andoroniki kaan na, k'a ka faniw faran, ka yaala n'a ye yɔrɔ bɛɛ dugu kɔnɔ fɔɔ ka taga se a ka baarajugu kɛyɔrɔ la Oniyasi la. U ye mɔgɔfagala nin bila ka taga diɲɛ kɔɔ kan. A kɛra ten, Matigi ye Andoroniki sara ka ɲa.\nLizimaki ka saya\n39Lizimaki tun ye Zeruzalɛmu Alabatosoba kɔnɔnafɛnw caaman soɲa o waati la Menelasi sababu la. O koo bɔra kɛnɛ kan, mɔgɔw y'o mɛn, u murutira. O y'a sɔrɔ minan sanulaman caaman tun jɛnsɛna ka ban. 40Jama tun be murutira dimikojugu fɛ minkɛ, Lizimaki wilila ka kɛlɛkɛminanw di mɔgɔ waa saba ma, k'u ka mɔgɔw daa cɛ ni fanga ye. O kɛlɛdenw ɲamɔgɔ tɔgɔ tun ko Oranɔsi. Mɔgɔkɔrɔba tun lo, nga hakilitan lo! 41Mɔgɔw y'a faamu k'o fana juu bɔra Lizimaki la minkɛ, dɔw ye kabakuruw ta, dɔw ye o yɔrɔ bugurigwɛ cɛ, u tora k'u filifili faan bɛɛ Lizimaki n'a ka mɔgɔw kan. 42U sera k'u caaman mandimi ten, mɔgɔ damani sara, tɔw bolila. Ala ka fɛɛnw soɲabaga nin kɔni fagara nafolo marayɔrɔ gɛrɛfɛ.\nWari be Menelasi kuun bɔ\n43Kiti daminɛna Menelasi kama o koo nunu kosɔn. 44Masacɛ nana loon dɔ Tiri dugu kɔnɔ, cɛkɔrɔbaw ka jɛnkulu min be Zeruzalɛmu, olu ye mɔgɔ saba ci ka na u fɛko fɔ masacɛ ye. 45Menelasi y'a ye ko jalaki bena kɛ a ta ye minkɛ, a ye wariba sarako fɔ Dorimɛnɛ dencɛ Potoleme ye, janko ale ka se masacɛ kɔrɔ, kiti ka diya a la. 46Potoleme fana tagara ni masacɛ ye bulon dɔ kɔnɔ min tutunanw ka ca, k'u be taga lafiɲɛ. A ye masacɛ ka miiriya yɛlɛma yen. 47Menelasi min kɛra o kojugu nunu bɛɛ kɛbaga ye, masacɛ y'a hɔrɔnya o bɛɛ la. K'a sɔrɔ, a ye kunnago nunu jalaki k'u ka kan ka faga. K'a sɔrɔ ni sitiwb tun lo, u ka kiti kɛnin kɔ, u tun bena u hɔrɔnya. 48Mɔgɔ minw nana lɔ ni duguba ni zuwifu jama ni Alabatosoba ka minanw kunko ye, olu halakira galon kan o yɔrɔnin bɛɛ. 49Tirika dɔw y'o mɛn tuma min na, a ma diya u ye. U y'u sanga labɛn k'a kɛ kosɔbɛ. 50Fangatigiw ka wariko wasabaliya kosɔn, Menelasi tor'a ka fanga la, ka to ka taga n'a ka cekuya ye ɲafɛ, ka kɛ a fasodenw jugu ye kosɔbɛ.


Kor 2nan 1 AKKDC08 - Ne Pɔli min ye Yezu Krista ka - Bible Search\nKor 2nan int Kor 2nan 2\nKor 2nan 1\nFoli ani bataki taayɔrɔ\n1- Ne Pɔli min ye Yezu Krista ka ciden ye Ala sago la, n'an balimacɛ Timote, an be bataki nin ci aw Korɛntikaw ma minw lara Ala la, ani minw bɛɛ be Akayi mara la. 2An Faa Ala n'an Matigi Yezu Krista ka nɛɛma ni hɛrɛ kɛ aw ye.\nAla le b'an jigi tugu\n3Ne be Ala tanu, ale min ye an Matigi Yezu Krista Faa ye, makaritigi lo, ale lo be mɔgɔ bɛɛ jigi tugu. 4Ale lo b'an jigi tugu an ka tɔɔrɔ bɛɛ la, waasa an fana ka se k'an tɔɲɔgɔnw jigi tugu an y'o min sɔrɔ Ala fɛ. 5An be Krista ka tɔɔrɔ ɲɔgɔn caaman sɔrɔ cogo min na, o cogo kelen na fana, Krista b'an jigi tugu kosɔbɛ. 6Ni tɔɔrɔ b'an sɔrɔ, o be kɛ waasa aw jigi ka tugu, ani ka se ka kisi. N'an jigi tugura, o be kɛ waasa aw jigi ka tugu ka se ka tɔɔrɔ muɲu an be tɔɔrɔ minw ɲɔgɔn na. 7An jigi b'aw kan kosɔbɛ, bari an y'a lɔn ko n'an ye tɔɔrɔ sɔrɔ ɲɔgɔn fɛ, an fana bena jigitugu sɔrɔ ɲɔgɔn fɛ. 8- Tɔɔrɔ min y'an sɔrɔ Azi mara la, an t'a fɛ k'aw to o lɔnbaliya la. O tun digira an na fɔɔ ka se an barika daan ma, fɔɔ an yɛrɛ tun t'a miiri ko an bena to nii na. 9Tiɲɛ na, an yɛrɛ tun y'a lɔn ko an bena sa wajibi. O le y'a to, an y'an jigi bɔ an yɛrɛ kan, k'a la Ala kan, ale min be suuw kunun. 10Ale lo y'an kisi o sayajugu nin ma, a bena an kisi tugu. An jigi b'a kan, ko a bena an kisi halibi. 11Aw fana b'aw niyɔrɔ ta n'aw ka daalili ye anw ko koo la. O la, an bena o nɛɛma nin sɔrɔ mɔgɔ caaman ka Aladali sababu la, mɔgɔ caaman bena barika la Ala ye o kosɔn.\nPɔli b'a ka Korɛnti taga dabila fɔlɔ\n12An ka kunkɔrɔta ye min ye: o ye an ka taamacogo ye, aw cɛma, ani yɔrɔ bɛɛ, an y'o min kɛ ni kɔnɔgwɛ ye Ala ɲasiran na. O ma kɛ adamaden ka lɔnniya sababu la, nga Ala ka nɛɛma nɔɔ lo. 13An te koo si sɛbɛn k'o ci aw ma n'aw te se ka minw kalan ani k'o faamu. Ne lanin b'a la ko aw bena se k'an faamu kosɔbɛ. 14Bari aw y'an ka koo faamu dɔɔni k'a lɔn ko an kɛra aw ka kunkɔrɔtafɛn ye, i n'a fɔ aw fana bena kɛ an ka kunkɔrɔtafɛn ye cogo min na an Matigi Yezu kɔsegilon na. 15N lanin tun b'o la minkɛ, o la, ne tun b'a fɛ ka taga aw fɛ fɔlɔ, waasa aw ka se ka nisɔndiya tugu kosɔbɛ. 16- Ne tun b'a fɛ ka tɛmɛ aw fɛ fɔlɔ ka sɔrɔ ka taga Maseduwani mara la, ka bɔ Maseduwani ka na aw fɛ tugu, waasa aw ka se ka ne dɛmɛ ne ka taama la ka taga Zude mara la. 17O tuma na, ne tun y'o koo latigɛ waati min na, ne tun m'o jati koba ye wa? Walima ne ka koo latigɛtaw ye adamaden ka miiriya dama ye, ni n be kaan fila fɔ wa? K'a fɔ ɔnhɔn ka tila k'a fɔ ayi. 18Ala ye ne seere ye, an ye kuma min fɔ aw ye, o te ten. 19- Bari ne ni Silivɛn ani Timote, anw ye Ala Dencɛ Yezu Krista min ka kibaru fɔ aw ye, o te ɔnhɔn, ni ayi koo ye, nga o ye Ala ka tiɲɛ ye. 20Ala ka dadili bɛɛ kɛra tiɲɛ ye Yezu Krista barika la, o la fana, an b'a fɔ «amiina» ka boɲa la Ala tɔgɔ kan. 21Ale Ala le be barika don anw ni aw la Krista sababu la. Ale fana le y'an woloma, 22k'a ka taamasiɲɛ la an kan, ani ka Nii Senuman don an na min b'a ka ɲumanya nata yira an na. 23Ala le ye ne seere ye ni ne be galon tigɛra. Ne tun b'a fɛ k'aw kuun bɔ koo la le, o le y'a to, ne ma segi Korɛnti tugu. 24A ma kɛ ko anw b'a fɛ ka koo dɔ wajibiya aw kunna lanaya faan fɛ dɛ, nga an b'aw dɛmɛna le janko aw ka nisɔndiya, bari aw banbanin lo lanaya la.


Sar 5 AKKDC08 - «Ni mɔgɔ dɔ welela janko a ka seereya - Bible Search\nSar 4 Sar 6\nHakɛ yafa saraka bɔkun\n1«Ni mɔgɔ dɔ welela janko a ka seereya kɛ ka tiɲɛ fɔ koo dɔ la, a ye min ye, walima a ye min mɛn, n'a ma sɔn k'o fɔ, o be kɛ hakɛ ye a kunna. 2Ni mɔgɔ dɔ magara fɛɛn dɔ la, min saniyanin tɛ sariya faan fɛ, a kɛra kongokɔnɔfɛn suu ye wo, walima begɛn suu ye wo, walima fɛɛn fofota suu ye, hali n'a tigi ma bɔ a kala ma, a tigi be nɔgɔ. A jalakinin lo. 3N'a magara mɔgɔ dɔ ka fɛnnɔgɔnin dɔ la, a kɛra fɛɛn o fɛɛn ye min be se ka mɔgɔ nɔgɔ, hali n'a ma bɔ a kala ma, n'a y'a lɔn tuma min na, a jalakinin lo. 4Ni mɔgɔ dɔ daa teliyara ka kali ko a bena koo dɔ kɛ, n'a ma miiri fɔlɔ, o kɛra koo ye min b'a nafa wo, walima min t'a nafa, mɔgɔ be se ka kali koo o koo la n'a ma miiri, hali n'a ma bɔ a kala ma, n'a y'a lɔn tuma min na, a jalakinin lo.\n5«Mɔgɔ o mɔgɔ mana o koo nunu dɔ kɛ, a ka lɔ a hakɛ la. 6O kɔ, a ka na ni begɛnmisɛn ye, sagamuso, walima bamuso, k'o bɔ hakɛ yafa saraka ye Masaba ye, a ka hakɛ kosɔn. Sarakalasebaga ka yafa daali a ye a ka hakɛ nin kosɔn.\nFantan ka saraka\n7«Ni see te mɔgɔ min ye ka saga, walima baa sɔrɔ, o tigi ka na ni tuganin fila ye, walima jɛnɛtuba fila, k'u kɛ saraka ye Masaba ye, a ka hakɛ kosɔn. Kelen be kɛ hakɛ yafa saraka ye, kelen be kɛ saraka jɛnita ye. 8A ka na n'u ye sarakalasebaga fɛ, ale ka kɔn ka hakɛ ta bɔ fɔlɔ. A k'a kaan tigɛ, nga a kan'a kungolo bɔ a la. 9A k'a joli dɔ seriseri sarakabɔyɔrɔ gɛrɛn na, k'a tɔɔ bɔn sarakabɔyɔrɔ juu kɔrɔ. Hakɛ yafa saraka lo. 10O kɔ, a ka kɔnɔ filanan kɛ saraka jɛnita ye ka kɛɲɛ n'a cogo ye, k'o tigi ka hakɛ yafa daali a ye. O la, Masaba bena yafa a ma.\n11«Ni tuganin fila, walima jɛnɛtuba fila sɔrɔ see t'a ye fana, a ka na ni mugu tɛntɛnnin kilo naani ye k'o kɛ hakɛ yafa saraka ye a ka hakɛ kosɔn. A kana tulu, walima wusulan kɛ a kan, bari hakɛ yafa saraka lo. 12A ka na n'o ye sarakalasebaga fɛ, sarakalasebaga k'a tigɛ ɲaa kelen bɔ mugu nin na. Saraka minw be jɛni ne Masaba ye pewu, a k'o jɛni ni olu ye sarakabɔyɔrɔ kan, o ka kɛ hakilijigifɛn ye. Hakɛ yafa saraka lo. 13O la, n'a ye hakɛ min kɛ, sarakalasebaga bena o yafa daali a ye, ne Masaba be yafa a ma. Suman saraka koo be kɛ cogo min na, sarakalasebaga ben'a kɛ ten.»a\n14Masaba y'a fɔ Musa ye ko: 15«Fɛɛn minw be di ne Masaba ma, ni mɔgɔ dɔ filila ka hakɛ kɛ o fɛɛn nunu dɔ koo la, n'a ma tugu k'a kɛ, a ka na ne ɲafɛ ni sagajigi ye, fiɲɛ te min na. A k'a bɔ a ka sagaw cɛma k'a kɛ fili nin yafa saraka ye, saga min sɔngɔ be bɛn warigwɛ hakɛ dɔ ma ka kɛɲɛ ni ne ka sigiyɔrɔ warigwɛ kuru jaticogo ye. 16A tigi ma min di ne ka sigiyɔrɔ la, a b'o sara, k'a ɲɔgɔn tilan duurunan fara a kan, k'a bɛɛ di sarakalasebaga ma, ale ka sagajigi nin faga k'a kɛ fili yafa saraka ye k'o tigi ka hakɛ yafa daali. O la, ne Masaba bena yafa a ma.\n17«Ni mɔgɔ dɔ ye hakɛ kɛ, n'a ma ne Masaba ka fɔta bato ka kodagabali kɛ, hali n'a ma bɔ a kala ma, a jalakinin lo. O kunko b'a kunna. 18A ka sagajigi bɔ a ka sagaw cɛma, fiɲɛ te min na, min sɔngɔ be bɛn o saraka nin ɲɔgɔn ma, ka na o di sarakalasebaga ma k'o kɛ fili yafa saraka ye. O la, a filila ka hakɛ min kɛ, sarakalasebaga bena o yafa daali a ye, ne Masaba be yafa a ma. 19O ye fili yafa saraka ye, bari o tigi tun ye hakɛ kɛ ne Masaba la.»\n20- Masaba y'a fɔ Musa ye ko: 21«Ni mɔgɔ dɔ ye hakɛ kɛ ka fili ne Masaba ma, n'a ye galon tigɛ a mɔgɔɲɔgɔn ye fɛɛn dɔ koo la, min kalifar'a ma, walima a ye min dɔndɔ, walima fɛnsoɲanin dɔ koo la, walima n'a y'a tɔɲɔ, 22walima n'a ye fɛntununin dɔ ye ka galon tigɛ a koo la, walima n'a kalila galon kan o koo nunu dɔ la minw ye hakɛ ye, 23n'a ye hakɛ kɛ ten, a jalakinin lo. A ka kan k'o fɛɛn nin sara, a ye min soɲa, walima a ye mɔgɔ tɔɲɔ ka min sɔrɔ, walima fɛɛn min tun kalifar'a ma, walima a ye fɛntununin min ye, 24walima n'a kalila galon kan fɛɛn min la. Loon min na a b'a ka fili yafa saraka bɔra, a k'o fɛɛn nin tilan duurunan fara a kan k'a di fɛɛn tigi ma. 25A ka sagajigi bɔ a ka sagaw cɛma, fiɲɛ te min la, min sɔngɔ be bɛn o saraka nin ɲɔgɔn ma, ka na o di sarakalasebaga ma k'o kɛ fili yafa saraka ye ne Masaba ye. 26O la, sarakalasebaga bena yafa daali o tigi ye ne Masaba fɛ. A ye fɛɛn o fɛɛn kɛ min ye fili ye k'a kɛ a jalakira, ne Masaba bena o yafa.»


Sad 25 AKKDC08 - «Ni mɔgɔ fila bilara ɲɔgɔn na - Bible Search\nSad 24 Sad 26\n1«Ni mɔgɔ fila bilara ɲɔgɔn na Isirayɛlidenw cɛma, u ka kan ka taga kititigɛlaw fɛ, mɔgɔ min ka kan ka jalaki, u k'ale jalaki, tiɲɛ be min fɛ, o tigi ka tiɲɛ sɔrɔ.\n2«Min ye kojugu kɛ, n'a ka kan ni bugɔli ye, kititigɛla ben'a fɔ ko a ka la duguma a ɲakɔrɔ, golokami daa min ka kan ka bɔ a la ka kɛɲɛ n'a ka kojugu ye, o ka bɔ a la. 3- O man kan ka tɛmɛ golokami ɲaa bi naani kan. N'a tɛmɛna o kan, o bena kɛ i balima dɔgɔyako ye.\nMisi ka koo\n4- «Ni misi be suman gosira, aw kan'a daa siri.g\nFiriyamuso ka koo\n5- «Ni balima fila be ɲɔgɔn fɛ, ni kelen sara, k'a sɔrɔ deen t'a fɛ, a muso man kan ka furu mɔgɔ wɛrɛ ma kɛnɛma. A cɛɛ balimacɛ le ka kan k'a furu. 6A bena deen fɔlɔ min sɔrɔ, banbaga tɔgɔ le be la deen nin kan janko a tɔgɔ kana tunu Isirayɛlidenw cɛma.\n7- «Ni cɛɛ nin t'a fɛ k'a furu, muso nin ka kan ka taga cɛkɔrɔbaw fɛ dugu donda la k'a fɔ u ye ko: «Ne cɛɛ balimacɛ banna. A t'a fɛ a balimacɛ tɔgɔ ka wele Isirayɛlidenw cɛma tugu, a ka kan ka min kɛ ne faan fɛ, a ma o kɛ.» 8Dugu cɛkɔrɔbaw ka kan k'a wele ka kuma a fɛ. N'a ma sɔn, n'a y'a fɔ ko: ‹N t'a fɛ,› 9muso nin bena gwɛrɛ cɛɛ nin na cɛkɔrɔbaw ɲana, k'a ka sanbara kelen bɔ a seen na, ka tila k'a daji tu a ɲaa na k'a fɔ ko: ‹Mɔgɔ min banna k'a balimacɛ ka soo lɔ, u be to k'ale kɛ ten.› 10O la, Isirayɛlidenw cɛma, u bena to ka cɛɛ nin ka mɔgɔw wele ko: U ye mɔgɔ min ka sanbara bɔ a seen na, ale ka somɔgɔw.\nMɔgɔ man kan ka bugɔ cogo min na\n11«Ni cɛɛ fila be ɲɔgɔn bugɔra, ni kelen ka muso nana ko a b'a cɛɛ bɔsi a tɔɲɔgɔn bolo, o la, n'a y'o cɛɛ nin maloyayɔrɔ minɛ, 12aw k'o muso nin bolo tigɛ, aw man kan ka hinɛ a la.\nTilenninya, jago kɔnɔ\n13- «Kilo sifa fila man kan ka sɔrɔ aw ka minan kɔnɔ, dɔ ka gwiliya ni dɔ ye. 14Sumanikɛminan sifa fila fana man kan ka sɔrɔ aw fɛ, dɔ ka boɲa ni dɔ ye. 15Kilo yɛrɛ yɛrɛ le ka kan ka sɔrɔ aw fɛ, min kɛɲɛnin lo, ani sumanikɛminan min kɛɲɛnin lo fana. O la, Masaba aw ka Ala be jamana min dira aw ma, aw bena sijan sɔrɔ o kɔnɔ. 16Mɔgɔ min b'o koo ɲɔgɔn kɛ, ka namarakow kɛ, o tigi koo man di Masaba aw ka Ala ye fewu.\nAmalɛkiw ka koo\n17- «Amalɛkiw ye koo minw kɛ aw la aw bɔtuma na Ezipiti k'aw to sira kan, aw k'aw hakili to o la. 18U tun ma siran Ala ɲa, u y'aw sɛgɛnninba to, ka na ben aw kɔfɛmɔgɔw kan sira la. 19Masaba aw ka Ala be jamana min dira aw ma k'a kɛ aw ta ye, n'a ye aw tanga juguw bɛɛ ma tuma min na, minw be aw lamini na, n'a ye sigiyɔrɔ d'aw ma, aw kana ɲinɛ, aw ka amalɛkiw bɛɛ halaki pewu dugukolo kan, waasa mɔgɔ si hakili kana jigi u koo la.


Yir 11 AKKDC08 - O kɔ, u ye sumanikɛfɛn dɔ don ne bolo, - Bible Search\nYir 10 Yir 12\nSeere fila be sa ka kunun\n1- O kɔ, u ye sumanikɛfɛn dɔ don ne bolo, a bɔnin tun be bere fɛ. U y'a fɔ ne ye ko: «Wili ka Alabatosoba ni sarakabɔyɔrɔ suma, Ala batobaga minw be yen, ka olu jati. 2- Nga i kana Alabatosoba lukɛnɛ suma, i b'o to yen, bari o yɔrɔ dira siya wɛrɛw ma, minw bena dugu senuman halaki kalo bi naani ni fila kɔnɔ. 3Nga n bena sira di n ka seere fila ma, u bena dusukasifani don u kaan na ka waajuli kɛ tile waa kelen ni kɛmɛ fila ni bi wɔɔrɔ kɔnɔ.»\n4- O seere nunu ye olivuyiri fila ye, ani fitinɛ fila, minw be dugukolo masacɛ ɲafɛ. 5Ni mɔgɔ dɔ b'a fɛ ka kojugu kɛ u la, tasuma bena bɔ u daa la, k'o juguw jɛni. Ayiwa, u ɲinibagaw bɛɛ bena sa ten. 6- See b'u ye ka sanji minɛ ka lɔ, waasa sanji kana ben u ka waajuli tuma na. See b'u ye fana ka jii bɛɛ yɛlɛma k'a kɛ joli ye. Ni waati o waati y'u diya, tɔɔrɔ sifa o sifa y'u diya, u be se k'o lase dugukolo mɔgɔw ma.\n7- N'u tilanna u ka seereya la tuma min na, sogo dɔ bena bɔ Dingɛjugu kɔnɔ k'u kɛlɛ. A bena se u kɔrɔ k'u faga. 8- U suuw bena to sirada la dugu kɔnɔ, u tun ye u ka Matigi gwengwen lɔgɔ kan yɔrɔ min yɛrɛ la. U b'o dugu nin wele ni miiriya dɔ ye ko Sodɔmu, walima Ezipiti. 9Sira tena sɔrɔ ka di waasa u suuw ka don. Mɔgɔw bena u suuw filɛ fɔɔ tile saba ni tilan. Siya bɛɛ bena sɔrɔ o filɛlikɛla nunu na, ni jamana bɛɛ. 10Adamadenw nisɔn bena diya u fagako la, fɔɔ u bena to k'u ka bololafɛnw didi ɲɔgɔn ma, bari kira fila nunu tun y'u tɔɔrɔ kosɔbɛ. 11- O kɔ, tile saba ni tilan nunu tɛmɛnin kɔ, n y'a ye Ala ye nii don u la. O tuma na, siranyaba y'u filɛbagaw minɛ. 12- U ye kumakan dɔ mɛn ka bɔ sankolo la ko: «Aw ye yɛlɛ yan.» U yɛlɛla sankolo la sankaba dɔ kɔnɔ u juguw ɲana. 13- O waati yɛrɛ la, dugukolo yɛrɛyɛrɛla kosɔbɛ. Dugu nin tilan tannan benna. Mɔgɔ waa wolonwula nii tora o kabako nin na. Minw ma sɔrɔ ka sa, olu jaa tigɛra kosɔbɛ, u tora ka Ala tanu.\n14Ayiwa, bɔnɛ filanan tɛmɛna, a sabanan le bena na sisan.\nBuru wolonwulanan fiyɛta\n15- Mɛlɛkɛ wolonwulanan y'a ka buru fiyɛ, kumakanbabaw bɔra sankolo la ka to k'a fɔ ko:\n«Sisan, diɲɛ ka masaya kɛra an Matigi\nn'a ka Mɔgɔ wolomanin ta ye.\nA bena to masaya la tuma bɛɛ.»\n16Cɛkɔrɔba mugan ni naani minw siginin be Ala ɲafɛ, olu y'u kunbiri gwan ka Ala bato, 17n'u b'a fɔ ko:\n«An be barika la i ye Matigi Ala, Setigi.\nE min be yen, ani e min tun be yen,\nbari e y'i ka sebagayaba yira,\nk'i ka masaya sigi n'o ye.\n18- Siyaw dusu tun dimina.\nNga e dimi waati le sera sisan.\nSuuw kitiwaati sera.\nE ka kiraw n'i ka mɔgɔw\nani minw bɛɛ be siran e ɲa,\ndenmisɛn fara mɔgɔkɔrɔbaw kan,\nolu saratuma sera.\nMɔgɔjuguw halakituma sera.»\n19- O kɔ, Alabatoso dayɛlɛla arijana na, ne ye Ala ka bɛn taamasiɲɛ kɛsu ye o soo nin kɔnɔ. O tuma na, saan tora ka pɛrɛn, ka manamana, kumakanbabaw bɔra. Sanbɛrɛ tora ka jigi ni fanga ye, dugukolo yɛrɛyɛrɛla.


Zer 29 AKKDC08 - Nabukodonozɔri ye cɛkɔrɔbaw ni - Bible Search\nZer 28 Zer 30\nZeremi be sɛbɛn ci Babilɔni taabagaw ma\n1- Nabukodonozɔri ye cɛkɔrɔbaw ni sarakalasebagaw ni kiraw, ani mɔgɔ minw minɛ Zeruzalɛmu ka taga Babilɔni, kira Zeremi tora Zeruzalɛmu ka sɛbɛ ci u ma. 2O kɛra masacɛ Yekoniya n'a bamuso, n'a ka luu kɔnɔ baaraɲamɔgɔw, ni Zeruzalɛmu faamaw, ni Zuda mara taw, ani bololabaarakɛlaw ani numuw bɔnin kɔ Zeruzalɛmu dugu kɔnɔ, 3Zuda mara masacɛ Sedesiyasi tun be Safan dencɛ Eleyaza ni Ilikiya dencɛ Gemariya cira Babilɔni masacɛ Nabukodonozɔri fɛ, Zeremi tun y'a ka sɛbɛ di olu le ma. A tun fɔr'a kɔnɔ ko:\n4«Masaba, Setigi, Isirayɛli ka Ala ko: ‹Aw minw bɛɛ minɛna ka taga, ne ye aw minw bɔ Zeruzalɛmu ka taga Babilɔni, 5aw ka soow lɔ ka don u kɔnɔ, ka nankɔw bɔ k'u kɔnɔfɛnw dumu, 6ka musow furu ka dencɛw ni denmusow sɔrɔ. Aw ka musow ɲini aw deenw ye, k'aw denmusow di furu la, waasa olu ka dencɛ ni denmusow sɔrɔ fana. Aw ka buguya o yɔrɔ la, aw kana dɔgɔya. 7Ne y'aw bɔ ka taga dugu min kɔnɔ, aw k'o ɲa ɲini. Aw ka ne daali a ye. Bari n'a ɲana, aw fana ta le ɲana.› 8Masaba, Setigi, Isirayɛli ka Ala, ko: ‹Aw kan'a to kira minw be aw cɛma, walima aw ka lagwɛlikɛlaw, k'aw lafili. Aw kana u ka sikow jati. 9Bari u be galonkiraya le kɛra aw ye ne tɔgɔ la. Ne m'u ci.› » Masaba le ko ten.\n10- Masaba ko: «Ni Babilɔni masaya dafara saan bi wolonwula, ne bena janto aw la. Ne tun ye n daa di aw ma ɲumanya min la ko aw bena segi ka na yan minkɛ, ne ben'a kɛ aw be segi ka na yan yɔrɔ la. 11Ne ye min ŋaniya ta aw kosɔn, ne b'o lɔn. Ne Masaba le ko ten. Aw ka hɛrɛko lo, aw ka bɔnɛko tɛ, janko ka labankoɲuman d'aw ma. 12N'aw nana ne daali, ne bena mɛnni kɛ aw fɛ. 13- Aw bena ne yɔrɔ ɲini, aw bena ne ye, ni aw b'o kɛ n'aw dusu bɛɛ ye. 14Ne ben'a to aw be n ye. Ne bena aw ka mɔgɔ minɛninw kɔsegi. Ne tun y'aw gwɛn ka taga siya minw bɛɛ cɛma, ani yɔrɔ minw bɛɛ la, ne bena aw lajɛn ka bɔ yen. Ne tun ye aw gwɛn ka bɔ yɔrɔ min na, ne bena aw kɔsegi ka na o yɔrɔ la. Ne Masaba le ko ten.\n15«Aw b'a fɔra ko Masaba ye kiraw di aw ma Babilɔni dugu kɔnɔ.\n16«Masaba be kumana masacɛ kosɔn, min ye Dawuda nɔɔ ta a ka masasigilan kan, ani mɔgɔ minw bɛɛ be dugu nin kɔnɔ, aw balima minw ma minɛ ka taga n'aw ye. 17Masaba, Setigi ko: ‹Ne be murujan, ni kɔngo ani fɔɲɔbana ci u ma. Ne b'u kɛ i n'a fɔ toro tolinin minw te se ka dumu u cɛnnin kojugu kosɔn. 18Ne bena tugu u kɔ ni murujan ye, ni kɔngo ani fɔɲɔbana ye. Ne bena u kɛ siranyafɛnw ye dugukolo kan jamanaw bɛɛ fɛ. Ne bena u kɛ dangafɛnw, ni kabafɛnw, ani yɛlɛfɛnw ni lɔgɔbɔfɛnw ye siyaw bɛɛ cɛma, ne bena u gwɛn ka taga yɔrɔ minw na. 19Bari, u ma ne ka kuma lamɛn. K'a sɔrɔ ne tora ka n ka baarakɛlaw, kiraw ci u ma. Nga, u ma sɔn k'u tulo malɔ n fɛ.› Masaba le ko ten.\n20Aw minw minɛna ka bɔ Zeruzalɛmu ka taga Babilɔni, aw k'aw tulo malɔ Masaba ka kuma la.»\n21«Kolaya deen Akabu ni Maaziya deen Sedesiyasi minw be galonkiraya kɛra aw ye ne tɔgɔ la, Masaba, Setigi, Isirayɛli ka Ala b'a fɔra olu kosɔn ko: ‹Ne bena u don Babilɔni masacɛ Nabukodonozɔri bolo, a bena u halaki aw yɛrɛ ɲana. 22Zuda mara mɔgɔ minw bɛɛ minɛna ka taga Babilɔni, olu bɛɛ bena u cogo ta ka to ka dangali kɛ n'o ye k'a fɔ ko: Masaba k'i kɛ i n'a fɔ Sedesiyasi ni Akabu, Babilɔni masacɛ ye minw jɛni. 23Bari u tun ye kojuguba kɛ Isirayɛlidenw cɛma: U ye ɲamɔgɔya kɛ n'u sigiɲɔgɔnw ka musow ye, ka galon tigɛ ni ne tɔgɔ ye. K'a sɔrɔ ne ma o sira d'u ma. Ne b'o kala ma, ne yɛrɛ le y'o ye.› » Masaba le ko ten.\nSemayawu ka galon\n24Semayawu min be bɔ Neelamu, i ben'a fɔ ale ye ko: 25«Masaba, Setigi, Isirayɛli ka Ala, ko: E ye sɛbɛw ci i tɔgɔ la Zeruzalɛmukaw bɛɛ ma, ni Maaziya dencɛ, sarakalasebaga Sefaniya ma, ani sarakalasebaga tɔw bɛɛ ma. A tun sɛbɛnna Sefaniya ye ko: 26‹Masaba le y'i kɛ sarakalasebaga ye Yewoyada nɔɔ na k'i kɛ Masaba ka soo kɔlɔsibaga ye. Fatɔ min mana wili k'a yɛrɛ kɛ kira ye, i ka kan k'o tigi kolo ni jɔrɔkɔ ani kandonnigɛ ye. 27Mun na i ma foyi kɛ Anatɔtika Zeremi la? Min ko a ye kira ye aw cɛma. 28A ye cii bila ka n'a fɔ Babilɔni ko an bena mɛn yan, ko an ka soow lɔ ka don u kɔnɔ, ka nankɔw bɔ k'o kɔnɔfɛnw dumu.› »\n29Sarakalasebaga Sefaniya y'o sɛbɛ nin kalan kira Zeremi ɲana. 30O tuma na, Masaba kumana Zeremi fɛ ko: 31«Mɔgɔw minw bɛɛ minɛna ka taga, i ka cii bila ka ta'a fɔ u ye Neelamuka Semayawu kosɔn, ko ne Masaba ko: Semayawu be kiraya kɛra u ye, k'a sɔrɔ ne m'a ci, ani k'aw nigɛ minkɛ, 32ne bena wili Neelamuka Semayawu n'a kɔmɔgɔw kama. A ka mɔgɔ si tena to jama nin cɛma. Ne bena hɛrɛ min kɛ n ka jama ye, a tena o ye fana. Bari a b'a fɔra mɔgɔw ye ko u ka muruti ne Masaba ma. Ne Masaba le ko ten.»


Yezu be kalanw di furusa koo la ani a b’a yira ko a be denmisɛnw kanu | Yezu ka ɲɛnamaya\nMATIYO 19:1-15 MARIKI 10:1-16 LUKA 18:15-17\nYEZU B’A YIRA ALA BE MIN MIIRI FURUSA KOO LA\nMINW Y’A LATIGƐ K’U TƐ FURU\nAN KA ƝI KA KƐ I KO DENMISƐNW\nYezu n’a ka kalandenw bɔra Galile mara la, u ye Zurudɛn baji ani Pere mara cɛtigɛ n’u be tagara worodugu fan fɛ. Yezu tun tagara Pere kɔsa la ani a tun y’a fɔ Fariziɲɛw ye Ala be min miiri furusa koo la (Luka 16:18). Sisan, u be kuma o koo la tugun walisa ka Yezu kɔrɔbɔ.\nMusa y’a sɛbɛ ko mɔgɔ be se k’a muso furu sa n’a ye “koo dɔ kɛ min y’a maloya.” (Deteronɔmu 24:1). Koo min ka ɲi ka kɛ furusa sababu ye, mɔgɔw ka miiriyaw tɛ kelen ye o koo la. Dɔw b’a miiri ko mɔgɔ be se k’a ka furu sa koo fitinin dɔrɔn kosɔn. O kama, Fariziɲɛw ye ɲiningali kɛ ko: “A daganin be cɛɛ k’a muso furu sa koo sugu bɛɛ la wa?”—Matiyo 19:3.\nSanni Yezu ka basigi adamadenw ka miiriyaw kan, a y’u hakili jigi nɛmɛnɛmɛ kuun min kama Ala ye furuko sigi sen kan. A y’a fɔ ko: “Aw m’a mɛn Ala ka kuma na, ko Ala ye diɲɛ dan tuma min na, a ye cɛɛ ni muso dan wa? A y’a fɔ fana k’o le kosɔn cɛɛ ben’a faa n’a baa to yen ka nɔrɔ a muso la, u fila bɛɛ bena jɛn ka kɛ kelen ye. A kɛra ten, u tena kɛ mɔgɔ fila ye tugu, fɔɔ kelen. Ala ye min jɛn ka kɛ kelen ye, mɔgɔ si kana o faran.” (Matiyo 19:4-6). Tuma min na Ala ye Adama ni Awa ka furu siri, a m’a fɔ ko u tun be se k’o furu sa.\nFariziɲɛw ye Yezu sɔsɔ ko: “Mun na Musa y’a fɔ ko wajibi lo n’an b’a fɛ ka muso furu sa, ko an ka kan ka furusasɛbɛ d’a ma?” (Matiyo 19:7). Yezu y’u jaabi ko: “Aw ka dusugwɛlɛya le y’a to Musa sɔnna ko aw be se k’aw ka muso bila, n’o tɛ, fɔlɔfɔlɔ a tun te ten.” (Matiyo 19:8). “Fɔlɔfɔlɔ” min kofɔra, o tun tɛ Musa ka tile ye. O tun ye tuma min na Ala ye furu fɔlɔ siri Edɛn nankɔ la.\nO kɔ, Yezu ye tiɲɛn kuma dɔ fɔ min kɔrɔtanin lo. A ko: “Ne b’a fɔ aw ye ko ni mɔgɔ o mɔgɔ y’a ka muso furu sa, ni ɲamɔgɔya sababu tɛ, ka dɔ wɛrɛ ta, o tigi ye kakalaya kɛ.” (Matiyo 19:9). Ka kɛɲɛ ni Bibulu ye, kakalayako dɔrɔn lo ye furusa sababu ye.\nKalandenw y’o mɛn minkɛ, u y’a fɔ ko: “Ni nin le kɛra furu cogo ye, o tuma na, kuun t’a la mɔgɔ ka furu.” (Matiyo 19:10). Tiɲɛn na, mɔgɔ min b’a fɛ ka furu, a k’a lɔn ko o ka ɲi ka kɛ furututuko lo ye!\nYezu kumana mɔgɔ dɔw koo la minw furubali be to. A ko dɔw be wolo ani u tɛ se ka cɛnimusoko kɛ. Dɔw fana furubali be to sabu u y’u ka cɛya bɔ u la. Dɔ wɛrɛw be cɛnimusoko nege bɔ u yɛrɛ la. U b’o kɛ walisa ka se ka Ala ka Masayakow kɛ u ɲɛnako fɔlɔ ye. Yezu y’a fɔ a lamɛnbagaw ye ko: “Mɔgɔ min be se ka sɔn furubaliya ma, o tigi ka sɔn.”—Matiyo 19:12.\nSisan mɔgɔw be nana n’u ka denmisɛnw ye Yezu fɛ. Nka, kalandenw ye mɔgɔw sɔngɔ. A be komi u t’a fɛ mɔgɔw ka Yezu ɲɛɛ gwan. Yezu y’o ye minkɛ, a dimina a ka kalandenw kɔrɔ ani a y’a fɔ u ye ko: “Aw k’a to denmisɛnw ka na ne fɛ, aw kana u bali, bari Ala ka masaya ye olu bɔɲɔgɔnw le ta ye. Tiɲɛ na, ne b’a fɔ aw ye ko ni mɔgɔ min ma sɔn Ala ka masaya ma i n’a fɔ denmisɛn b’a kɛ cogo min na, o tigi tɛna se ka don a la fewu.”—Mariki 10:14, 15; Luka 18:15.\nO ye kalan nafaman ye dɛ! Walisa ka sɔn Ala ka Masaya ma, an ka ɲi k’an majigi, ka sɔn u k’an kalan i n’a fɔ u be denmisɛnw kalan cogo min na. Yezu ye denmisɛnw ta ani a y’u duga. O cogo la, a y’a yira ko a b’u kanu. Minw bɛɛ be sɔn “Ala ka masaya ma i n’a fɔ denmisɛn,” Yezu b’olu fana kanu kosɔbɛ.—Luka 18:17.\nFariziɲɛw ye Yezu kɔrɔbɔ cogo di furusa koo la?\nYezu ye mun lo fɔ k’a yira Ala be min miiri furusa koo la?\nMun na Yezu ka kalanden dɔw be se k’a latigɛ k’u tɛ furu?\nYezu tɛmɛna denmisɛnw ka koo fɛ k’an kalan mun lo la?\nA ci dɔ ma A ci dɔ ma Kalan, furusa ni denmisɛnw kanuya koo la\njy sap. 95 ɲɛɛ 222-223


Kod 15 AKKDC08 - O koow tɛmɛnin kɔ, Masaba y'a yɛrɛ - Bible Search\nKod 14 Kod 16\nAla ye layidu min ta Abramu ye\n1O koow tɛmɛnin kɔ, Masaba y'a yɛrɛ yira Abramu la k'a fɔ a ye ko: «Abramu, i kana siran. Ne y'i tangabaga ye i n'a fɔ kɛlɛden ka nigɛkunbɛnnan, i ka sara bena caya kosɔbɛ.» 2Abramu ko: «Matigi, Masaba, nafa t'a la ka fɛɛn di ne ma tugu. Ne bena taga ni deen te n fɛ, ne cɛɛn tabaga bena kɛ Eliyezɛri ye ka bɔ Damasi.\n3«I ma deen di ne ma. O la, jɔɔn minw wolola ne ka soo, olu dɔ bena ne cɛɛn ta.» 4O tuma na, Masaba y'a fɔ ko: «Ale tena i cɛɛn ta. I yɛrɛ woloden le bena i cɛɛn ta.» 5- A bɔra ni Abramu ye kɛnɛma k'a fɔ a ye ko: «Sankolo filɛ, lolow jati, i be se k'u jati wa? I kɔmɔgɔw bena caya ten.» 6- Abramu lara Masaba la, o la, a y'a jati mɔgɔtilennin ye.\n7Masaba y'a fɔ a ye fana ko: «Ne ye Masaba ye. Ne le y'i bɔ Uri, Kalide jamana na, janko ka jamana nin d'i ma i ka kɛ a tigi ye.» 8Abramu ko: «Matigi, Masaba, ne ben'a lɔn cogo di ko ne bena kɛ a tigi ye?» 9Masaba y'a fɔ a ye ko: «I ka misimuso ni bamuso ni sagajigi minɛ ka na n'u ye, u kelen kelen bɛɛ ka saan saba saba sɔrɔ, ani tuganin kelen ni jɛnɛtuba kelen.» 10Abramu y'o fɛɛn nunu bɛɛ minɛ k'u cɛ ci fila fila, k'u bilabila ɲɔgɔn kɔrɔ, nga a ma kɔnɔw cɛ ci. 11Kɔnɔw jigira sogo nunu kan, nga Abramu y'u gwɛn.\n12- Tile bentuma na, sinɔgɔ ye Abramu minɛ, siranya fana tun b'a la kosɔbɛ, a sinɔgɔra kosɔbɛ. 13- Masaba y'a fɔ a ye ko: «I k'a lɔn tigitigi ko i kɔmɔgɔw bena kɛ lonanw ye jamana wɛrɛ la. U bena kɛ jɔɔnw ye, u bena tɔɔrɔ saan kɛmɛ naani kɔnɔ. 14- Nga u bena kɛ jɔɔnw ye siya min fɛ, ne bena olu ɲagwan. O kɔ, u bena bɔ o yɔrɔ la ni nafoloba ye. 15E kɔni, e bena kɔrɔ ka sɔrɔ ka sa, i suu be don hɛrɛ la. 16I kɔmɔgɔw *filankuru naaninan le bena kɔsegi ka na yan, bari amoriw minw siginin be jamana nin kɔnɔ, olu ka juguya ma se a daan ma fɔlɔ. N'a ser'a daan ma tuma min na, ne bena u gwɛn.»\n17Tile bennin kɔ, dibi donna tuma min na, sisi tun be bɔra dibi dɔ kɔnɔ, tasuma mananin tun be kala dɔ kan. Olu tɛmɛna sogo nunu cɛma. 18- O loon na, Masaba ye layidu ta Abramu ye ko: «Ne be jamana nin d'i kɔmɔgɔw ma, k'a ta Ezipiti baa ma, fɔɔ ka taga se baa belebele ma, min ye Efarati baa ye, 19keniw ka mara ni keniziw ta, ani kadimɔnw ta, 20ni itiw ta, ani periziw ta ni erefaw ta, 21ani amoriw ta, ni kanaanw ta, ni girigasiw ta, ani zebuziw ta.»


Bibulu ka maanaw: U be Etiyɛni bonna - Jehova Seerew ka ɛntɛrɛnɛti yɔrɔ daganin\nCƐƐ min y’a kunbiri gwan, Etiyɛni lo. Yezu ka kalanden kantigiman dɔ lo. Nka, a filɛ u be min kɛra a la sisan! Cɛɛ nunu b’a bonna ni kabakurubabaw ye. Mun na u b’a kɔniya ten fɔɔ u be nin kojuguba kɛra a la do? An k’o lajɛ.\nAla ye Etiyɛni dɛmɛ ka kabakobaw kɛ. O ma diya cɛɛ nunu ye. O la, a tun be mɔgɔw kalan tiɲɛnko minw na, u y’a daminɛ ka sɔsɔli kɛ n’a ye o koo la. Nka, Ala ye hakilitigiyaba di Etiyɛni ma, o min y’a to a sera k’a yira k’o cɛɛw ka kalanw ye ngalon ye. O y’a to u dimina tugun kosɔbɛ. O kama, u y’a minɛ ka taga n’a ye u ka kititigɛlaw fɛ ani u ye seere jugu dɔw weele a kama.\nSarakalasebagaw kuntigiba ye Etiyɛni ɲininga ko: ‘Mɔgɔ nunu b’i jalakira koo minw na, tiɲɛn lo wa?’ Etiyɛni y’a jaabi a kɛtɔ ka kalanba dɔ di ka bɔ Bibulu kɔnɔ. A y’a ka kalan kuun cɛ k’a yira ko kabi galen, mɔgɔ juguw b’a la ka Jehova ka kiraw kɔniya. O kɔ, a ko: ‘Aw ni olu ye kelen ye. Aw ye Ala ka baaraden Yezu faga, ani aw ma Ala ka sariyaw labato.’\nO kumaw ye diinan kuntigiw dusu dimi fɔɔ u ye u ɲiinw ɲimi Etiyɛni kama. Nka, Etiyɛni y’a ɲɛɛ kɔrɔta, ani k’a fɔ ko: ‘Ne ɲɛɛ be Yezu lɔnin na Ala kinibolo fɛ sankolo la.’ O tuma na, u ye u tulow datugu ani ka girin ɲɔgɔn fɛ Etiyɛni kan. U y’a sama ka bɔ n’a ye dugu kɔfɛ.\nU senin yen, u y’u ka forokiyaw bɔ k’u kalifa kanbele dɔ ma min tɔgɔ ko Sɔli. I ɲɛɛ be Sɔli la wa? U dɔw y’a daminɛ ka Etiyɛni bon ni kabakuruw ye. Etiyɛni y’a kunbiri gwan, i ko i ɲɛɛ b’a la jaa kan, ani a ye Ala deli ko: ‘Jehova, kana u ka hakɛ nin jati u kun.’ Etiyɛni b’a lɔn ko diinan kuntigiw lo ye a fagabaga dɔw lafili. O kɔ, a sara.\nNi mɔgɔ dɔ ye kojugu kɛ i la, yala i b’a ɲini k’a juru sara, wala i b’a ɲini Ala fɛ a k’a tigi ɲangi? Etiyɛni ni Yezu m’o si kɛ. U ye ɲumanya kɛ hali u juguw ye. An k’a ɲini k’u ladegi.\nKɛwaliw 6:8-15; 7:1-60.\nEtiyɛni ye jɔn lo ye, ani Ala y’a dɛmɛ ka mun lo kɛ?\nEtiyɛni ye mun lo fɔ o min ye diinan kuntigiw dimi kosɔbɛ?\nCɛɛ nunu ye Etiyɛni sama ka bɔ n’a ye dugu kɔfɛ ka taga mun lo kɛ a la?\nJaa nin kan, kanbele min lɔnin be forokiyaw kɔrɔ, jɔn lo?\nSanni Etiyɛni ka sa, a ye Jehova deli mun lo la?\nI ko Etiyɛni y’a kɛ cogo min na, an ka kan ka mun lo kɛ ni mɔgɔ dɔ ye kojugu kɛ an na?\nKɛwaliw 6:8-15 kalan.\nDiinan kuntigiw ye nanbarako jumanw kɛ walisa k’a ɲini ka Jehova Seerew ka waajuli baara lalɔ? (Kɛw. 6:9, 11, 13)\nKɛwaliw 7:1-60 kalan.\nMun lo ye Etiyɛni dɛmɛ ka kibaro duman lafasa koɲuman kititigɛlaw jamakulu ɲɛɛ kɔrɔ, ani an be kalan juman sɔrɔ a ka koo la? (Kɛw. 7:51-53; Ɔrɔm. 15:4; 2 Tim. 3:14-17; 1 Piyɛri 3:15)\nMɔgɔ minw b’an kɛlɛ an ka baara kosɔn, an ka kan k’u jati cogo di? (Kɛw. 7:58-60; Mat. 5:44; Luka 23:33, 34)\nA ci dɔ ma A ci dɔ ma Maana 107nan: U be Etiyɛni bonna


Mar 4 AKKDC08 - Siɲɛ wɛrɛ, Yezu y'a daminɛ ka mɔgɔw - Bible Search\n(Mat 13.1-9; Luka 8.4-8)\n1- Siɲɛ wɛrɛ, Yezu y'a daminɛ ka mɔgɔw kalan tugu bada la. Mɔgɔw tagara lajɛn a kɔrɔ. Jama nana boɲa fɔɔ a donna kurun dɔ kɔnɔ ka sigi. Jama bɛɛ lɔra bada la. 2A y'u kalan koo caaman na ni talenw ye. A y'a fɔ u ye a ka kalan na ko: 3«Aw ka lamɛnni kɛ. Sɛnɛkɛla dɔ bɔra ka taga sumansi seri. 4K'a to serili la, kisɛ dɔw tagara ben sira daa la. Kɔnɔw nana olu kunu. 5Kisɛ dɔw fana tagara ben farayɔrɔ la, bɔgɔ bɛrɛ tun te yen. U falenna joona bari u ma don dugumakola la ka se yɔrɔjan. 6Nga tile fariyara tuma min na, u jɛnina ka ja bari lili ɲanaman tun t'u la. 7Kisɛ dɔw fana tagara ben ŋɔni yɔrɔ la. Ŋɔni wilila k'u degun fɔɔ u ma ɲa hali dɔɔni. 8Nga kisɛ dɔw tagara ben dugukoloɲuman na. U falenna ka boɲa ka ɲa kosɔbɛ. U dɔw ye deen bi saba kɛ, dɔw bi wɔɔrɔ, dɔw fana kɛmɛ.»\n9O kɔ, Yezu y'a fɔ ko: «Tulo be min fɛ ka mɛnni kɛ, o ka mɛnni kɛ.»\nYezu ka talen lakun\n(Mat 13.10-17; Luka 8.9-10)\n10Yezu bɔra jama kɔrɔ tuma min na, a kɔfɛmɔgɔw n'a ka kalanden tan ni fila y'a ɲininga o talen nin kɔrɔ la. 11A y'u jaabi ko: «See dira aw ma ka Ala ka masaya gundo lɔn, nga tiɲɛ bɛɛ be fɔ mɔgɔ tɔw ye talen na. 12- O cogo la,\n‹u bena filɛli kɛ ka ɲa, u tena foyi ye,\nu bena u tulo malɔ, u tena foyi faamu.\nN'u tun b'a faamu,\nu tun bena nimisa ka faran u ka kojuguw la,\nAla tun bena yafa u ma.\nNga u te miiri o la.› »\nSerilikɛla talen kɔrɔ\n(Mat 13.18-23; Luka 8.11-15)\n13Yezu tagara ɲa ni kuma ye k'a fɔ u ye ko: «Aw ma talen nin faamu wa? Aw do bena talen tɔw bɛɛ faamu cogo di? 14Serilikɛla be Ala ka kuma le seri. 15Kuma serituma na, mɔgɔ dɔw be i n'a fɔ sirada. N'u y'o kuma mɛn dɔrɔn, Sutana be na k'o kuma bɔ u kɔnɔ. 16O cogo la, fana mɔgɔ dɔw bɔnin be farayɔrɔ fɛ. N'u y'o kuma mɛn, o yɔrɔnin bɛɛ, u be sɔn a ma ni nisɔndiya ye. 17Nga o kuma te sigiyɔrɔ sɔrɔ u kɔnɔ. U te muɲu, ni gwɛlɛya nana, walima ni mɔgɔw b'u tɔɔrɔ o kuma kosɔn dɔrɔn, u be sin ka ban Ala ma. 18Mɔgɔ dɔw fana be i n'a fɔ ŋɔni yɔrɔ. Ni olu y'o kuma mɛn, 19diɲɛ hamikow, ni nafoloko, ani fɛɛn wɛrɛw nigɛ b'o kuma nagasi fɔɔ nafa dɔɔni yɛrɛ te sɔrɔ a la. 20Mɔgɔ dɔw fana bɔnin be dugukoloɲuman fɛ. Ni olu y'o kuma mɛn, u be sɔn a ma. U be deen kɛ Ala ye. Dɔw b'u ɲɔgɔn bi saba kɛ, dɔw bi wɔɔrɔ, dɔw kɛmɛ.»\n21- O kɔ, Yezu y'a fɔ u ye ko: «Mɔgɔ si te fitinɛ mana k'a bila gongo jukɔrɔ, walima kalaka jukɔrɔ. A t'a bila fɛɛn dɔ le kan wa? 22- Koo o koo dogonin be, Ala bena o yira. Gundo si te yen ni Ala ten'a bɔ kɛnɛ kan. 23Ni tulo be min fɛ ka mɛnni kɛ, o ka mɛnni kɛ.»\n24- Yezu y'a fɔ u ye tuguni ko: «Aw be kuma min mɛn, aw k'aw janto o la kosɔbɛ. Ala bena aw sɔn ka kɛɲɛ n'aw ka lamɛnni kɛcogo ye. A bena dɔ fara aw ta kan yɛrɛ, 25- bari fɛɛn be min fɛ, dɔ bena fara o kan, nga fɛɛn te min fɛ, hali dɔɔni min b'a fɛ, o bena bɔsi a la.»\nKisɛ be falen ka boɲa cogo min na\n26Yezu y'a fɔ tuguni ko: «Ala ka masaya be cogo min na, o filɛ nin ye. A be i n'a fɔ cɛɛ dɔ min ye sumansi seri a ka foro la. 27O kɔ, cɛɛ be to ka sinɔgɔ sufɛ ka kunun sɔgɔma. O waati la, kisɛ be falencogo min na ka boɲa k'a sɔrɔ cɛɛ m'a falen n'a boɲacogo lɔn. 28Kisɛ be falen a yɛrɛ ma ka bɔ dugukolo la. A be wili dɔɔni dɔɔni fɔɔ ka na kuun bɔ, o kɔ, a be fa ni kisɛ ye. 29- Ni suman mɔna dɔrɔn, cɛɛ b'a tigɛ ni wɔrɔsɔ ye, bari suman tigɛtuma sera.»\n(Mat 13.31-32; Luka 13.18-19)\n30Yezu y'a fɔ tugu ko: «An be se ka Ala ka masaya suma ni mun ye tugu? 31A bɔnin be mutaridikisɛ fɛ. O kisɛ nin ka dɔgɔ ni diɲɛ kɔnɔ dannifɛnw bɛɛ ye. 32Nga n'a serila ka ban, a be falen ka boɲa ka tɛmɛ nankɔ fɛɛn sɛnɛta tɔw bɛɛ kan. A bolow be boɲa fɔɔ kɔnɔw be se k'u ka ɲagaw la a suma na.»\n33Yezu tun be mɔgɔw kalan n'o bɔɲɔgɔnko talen caaman ye ka kɛɲɛ n'a lamɛnbagaw ka faamuli danyɔrɔ ye. 34A tun te kuma mɔgɔw fɛ n'a ma talen la u ye. Nga ni Yezu n'a ka kalandenw b'u danna, a b'o talenw bɛɛ kɔrɔ fɔ olu ye.\n(Mat 8.23-27; Luka 8.22-25)\n35O loon yɛrɛ wulafɛ, Yezu y'a fɔ a ka kalandenw ye ko: «An ka taga baa kɔ.»\n36U tagara ka jama to yen. Yezu tun be kurun min kɔnɔ, a ka kalandenw tagara n'a ye o kɔnɔ. Kurun dɔ wɛrɛw tun b'u kɔ. 37U taatɔ, fɔɲɔba wilila. Jikuruw tun be ben kurun kɔnɔ fɔɔ kurun tun be ɲini ka fa jii la. 38Yezu tun be sinɔgɔra kurun kɔfɛla la, a kuun lanin tun be piti kan. A ka kalandenw y'a kunun k'a fɔ a ye ko: «Karamɔgɔ, an bena halaki jii la, i te hami o la wa?»\n39Yezu kununna ka kuma fɔɲɔ kunna, k'a fɔ baji ye ko a ka mankan dabila. Fɔɲɔ lɔra, yɔrɔ malara tɔntɔntɔn. 40O kɔ, a y'a fɔ a ka kalandenw ye ko: «Mun na aw be siran ten? Aw ma la ne la halibi wa?»\n41U siranna kosɔbɛ fɔɔ u ye ɲɔgɔn ɲininga ko: «Cɛɛ nin ye jɔn ye? Hali fɔɲɔ ni baji be sɔn a ta ma.»